3. การประกอบธุรกิจของแต่ละสายผลิตภัณฑ์

1.  บริการสื่อสารดาวเทียมและบริการที่เกี่ยวเนื่อง

    1.  บริการสื่อสารดาวเทียมและบริการที่เกี่ยวเนื่อง ดำเนินการโดย บมจ. ชินแซทเทลไลท์
        และบริษัทกลุ่มไอพีสตาร์

3.1.1.1 ลักษณะของบริการ

บริการให้เช่าช่องสัญญาณดาวเทียมหรือทรานสพอนเดอร์ (Conventional Satellite
Transponder Services)

การบริการให้เช่าช่องสัญญาณดาวเทียมหรือทรานสพอนเดอร์ (Transponder)
ซึ่งเป็นอุปกรณ์อิเล็กทรอนิกส์ที่ติดอยู่ในตัวดาวเทียม
ทำหน้าที่ในการรับสัญญาณจากสถานีภาคพื้นดินผ่านจานสายอากาศ
และนำสัญญาณนั้นมาแปลงความถี่ให้ต่ำลงและขยายสัญญาณให้มีกำลังแรงขึ้นเพื่อส่งสัญญาณกลับมาสู่สถานีรับสัญญาณปลายทางบนพื้นโลก
ณ ตำแหน่งใดๆ ภายใต้พื้นที่ครอบคลุม (Footprint) ของดาวเทียมไทยคม
เพื่อให้ผู้ใช้บริการสามารถเชื่อมต่อการสื่อสารในระยะทางที่ห่างไกล
หรือสำหรับการสื่อสารแบบกระจายสู่ผู้รับจำนวนมาก (Broadcasting)
ซึ่งการส่งสัญญาณผ่านดาวเทียมนี้
จะช่วยลดค่าใช้จ่ายของผู้ใช้บริการในการสร้างเครือข่ายภาคพื้นดินจำนวนมากเพื่อให้ครอบคลุมพื้นที่เป็นบริเวณกว้างหรือครอบคลุมหลายประเทศ
เช่น การเดินสายใยแก้วนำแสงหรือการตั้งเสาไมโครเวฟ เป็นต้น

บริษัทฯ
เป็นผู้ทำหน้าที่ดูแลดาวเทียมและบริหารองค์ประกอบของระบบการสื่อสารผ่านดาวเทียมให้สามารถใช้งานได้
และสามารถให้บริการแก่ผู้ใช้ได้เป็นอย่างดี
โดยองค์ประกอบของการสื่อสารผ่านดาวเทียมจะประกอบไปด้วย

-   ดาวเทียมไทยคม

  ปัจจุบัน บริษัทฯ
  มีดาวเทียมไทยคมที่ให้บริการให้เช่าช่องสัญญาณดาวเทียมหรือทรานสพอนเดอร์ทั้งสิ้น 3 ดวง
  ได้แก่ ดาวเทียมไทยคม 1A ไทยคม 2 และไทยคม 5 ขึ้นสู่วงโคจร
  และให้บริการแก่ผู้ใช้จำนวนมากทั้งในและต่างประเทศ
  รายละเอียดคุณสมบัติของดาวเทียมแต่ละดวง มีดังต่อไปนี้

ตารางเปรียบเทียบดาวเทียมไทยคม 1A ไทยคม 2 และไทยคม 5 (ที่มา:บริษัท ชินแซทเทลไลท์
จำกัด (มหาชน))

+----------------+------------------------+----------------------------+
| ย่านความถี่       | ไทยคม 1A และ ไทยคม 2   | ไทยคม 5                    |
+================+========================+============================+
| C-Band ภูมิภาค   | ไทยคม 1A : 12 ช่องสัญญาณ | 18 ช่องสัญญาณ                |
|                |                        |                            |
|                | ไทยคม 2 : 10 ช่องสัญญาณ  |                            |
+----------------+------------------------+----------------------------+
| พื้นที่ครอบคลุม     | เขตประเทศไทย           | เขตประเทศไทย ภูมิภาคอินโดจีน   |
|                | ภูมิภาคอินโดจีน            |                            |
|                |                        | และอินเดีย                   |
|                | และแถบเอเชียตอนเหนือ     |                            |
+----------------+------------------------+----------------------------+
| C-Band ทั่วโลก   | - ไม่มี -                | 7 ช่องสัญญาณ                 |
+----------------+------------------------+----------------------------+
| พื้นที่ครอบคลุม     | - ไม่มี -                | เขตทวีป แอฟริกา ยุโรป เอเชีย   |
|                |                        | และออสเตรเลีย               |
+----------------+------------------------+----------------------------+
| Ku-Band        | 3 ช่องสัญญาณต่อดวง        | 7 ช่องสัญญาณ                 |
| เฉพาะจุด        |                        |                            |
+----------------+------------------------+----------------------------+
| พื้นที่ครอบคลุม     | เขตป                   | เขตประเทศไทยและภูมิภาคอินโดจีน |
|                | ระเทศไทยและภูมิภาคอินโดจีน |                            |
+----------------+------------------------+----------------------------+
| Ku-Band        | - ไม่มี -                | 4 ช่องสัญญาณ                 |
| เป็นได้ทั้งแบบห    |                        |                            |
| มุนได้และเฉพาะจุด |                        |                            |
+----------------+------------------------+----------------------------+
| พื้นที่ครอบคลุม     | - ไม่มี -                | เขตประเทศไทย ภูมิภาคอินโดจีน   |
+----------------+------------------------+----------------------------+
| Ku-Band        | - ไม่มี -                | 3 ช่องสัญญาณ                 |
| แบบหมุนได้       |                        |                            |
+----------------+------------------------+----------------------------+
| พื้นที่ครอบคลุม     | - ไม่มี -                | เขตประเทศไทย ภูมิภาคอินโดจีน   |
+----------------+------------------------+----------------------------+
| ผู้ผลิต (ประเทศ)  | Hughes (สหรัฐอเมริกา)    | Aerospatiale (ฝรั่งเศส)      |
+----------------+------------------------+----------------------------+
| รุ่น             | HS-376                 | Spacebus 3000              |
+----------------+------------------------+----------------------------+
| อายุการใช้งาน    | ประมาณ 15 ปี            | ประมาณ 14 ปี                |
+----------------+------------------------+----------------------------+
| จัดส่งสู่วงโคจร    | 2536 และ 2537 ตามลำดับ  | 2549                       |
+----------------+------------------------+----------------------------+

จำนวนช่องสัญญาณและอัตราการใช้งานของช่องสัญญาณของดาวเทียมไทยคม 1A ไทยคม 2
และไทยคม 5 (ที่มา: บริษัท ชินแซทเทลไลท์ จำกัด (มหาชน))

+------------------------------+------------+------------+------------+
|                              | 2548       | 2549       | 2550       |
+------------------------------+------------+------------+------------+
| จำนวนช่องสัญญาณ (ช่อง)          | 40         | 44         | 44         |
|                              |            |            |            |
| C-Band*                      | 10         | 18         | 18         |
|                              |            |            |            |
| Ku-Band                      |            |            |            |
+------------------------------+------------+------------+------------+
| อัตราการใช้งาน (ร้อยละ)         | 72%        | 64%        | 66%        |
|                              |            |            |            |
| C-Band                       | 100%       | 64%        | 66%        |
|                              |            |            |            |
| Ku-Band                      |            |            |            |
+------------------------------+------------+------------+------------+

  * ไม่นับรวมช่องสัญญาณ C-Band
  ที่ให้กระทรวงเทคโนโลยีสารสนเทศและการสื่อสารใช้โดยไม่คิดค่าบริการจำนวน 1
  ช่องสัญญาณหมายเหตุ ข้อมูลดังกล่าวเป็นข้อมูล ณ วันที่ 31 ธันวาคม สำหรับปี 2548
  เป็นจำนวนช่องสัญญาณและอัตราการใช้งานของช่องสัญญาณดาวเทียมไทยคม 1A ไทยคม 2
  และไทยคม 3 แต่สำหรับปี 2549 และ 2550
  เป็นจำนวนช่องสัญญาณและอัตราการใช้งานของช่องสัญญาณดาวเทียมไทยคม 1A ไทยคม 2
  และไทยคม 5

-   สถานีควบคุมดาวเทียมไทยคม

  ทำหน้าที่วัดค่าสัญญาณต่างๆ ของดาวเทียมที่จำเป็นต่อการควบคุมการทำงานของดาวเทียม
  และติดตาม ควบคุมการทำงานของดาวเทียมโดยการส่งสัญญาณจากสถานีควบคุมภาคพื้นดิน
  ตลอดจนทำหน้าที่เฝ้าดูผลหลังจากการออกคำสั่งควบคุมการทำงานของดาวเทียม
  และยังสามารถตรวจสอบผลการใช้งานช่องสัญญาณดาวเทียมแต่ละวงจรได้ว่าการใช้งานของผู้ใช้ในแต่ละวงจรนั้นมีประสิทธิภาพหรือมีการรบกวนกันหรือไม่

บริการระบบไอพีสตาร์ (IPSTAR System)

บริษัทฯ เริ่มดำเนินกิจกรรมทางการตลาดของบริการไอพีสตาร์ตั้งแต่ปี 2544
โดยในระยะแรกจะเป็นการให้บริการโดยใช้อุปกรณ์รับส่งสัญญาณปลายทางภาคพื้นดินไอพีสตาร์
กับดาวเทียมไทยคมและดาวเทียมอื่นๆ
ซึ่งเป็นเทคโนโลยีใหม่ที่จะช่วยเพิ่มประสิทธิภาพการรับส่งข้อมูลผ่านช่องสัญญาณดาวเทียม ดังนั้น
บริการระบบไอพีสตาร์จึงเป็นการเพิ่มประสิทธิภาพของระบบดาวเทียมปัจจุบัน
และยังมีส่วนช่วยลดต้นทุนการให้บริการ

หลังจากที่บริษัทฯ ประสบความสำเร็จในการจัดส่งดาวเทียมไทยคม 4 (ไอพีสตาร์)
ขึ้นสูวงโคจรในวันที่ 11 สิงหาคม 2548 และผ่านการทดสอบในเดือนธันวาคม 2548 บริษัทฯ
ก็ได้เริ่มให้บริการระบบไอพีสตาร์โดยใช้ควบคู่กับอุปกรณ์ปลายทางภาคพื้นดินไอพีสตาร์
ซึ่งมีประสิทธิภาพในการรับส่งสัญญาณสูงกว่าดาวเทียมทั่วไปมาก เนื่องจากดาวเทียมไทยคม 4
(ไอพีสตาร์) ใช้เทคโนโลยีการกระจายคลื่นแบบรังผึ้ง
ที่ทำให้สามารถนำความถี่กลับมาใช้งานใหม่ได้อย่างมีประสิทธิภาพ
และช่วยเพิ่มขีดความสามารถในการรับส่งข้อมูลได้ถึง 45 Gbps ซึ่งสูงกว่าดาวเทียมทั่วไปถึง 20
เท่า หรือสามารถรองรับความต้องการใช้งานอินเทอร์เน็ตความเร็วสูงของผู้ใช้ได้จำนวนนับล้านคน
ทั้งในระดับผู้บริโภครายย่อยไปจนถึงระดับองค์กร
ซึ่งรวมไปถึงระดับผู้ให้บริการโทรคมนาคมและอินเทอร์เน็ต

ข้อมูลเบื้องต้นด้านเทคนิคของดาวเทียมไทยคม 4 (ไอพีสตาร์) (ที่มา: บริษัท ชินแซทเทลไลท์
จำกัด (มหาชน))

+-----------------+----------------------------------------------------+
| คุณสมบัติ          | รายละเอียด                                          |
+-----------------+----------------------------------------------------+
| ดาวเทียม         | -   ดาวเทียมแบบวงโคจรค้างฟ้า                          |
|                 |                                                    |
|                 | -   อายุใช้งานประมาณ 15.75 ปี                         |
+-----------------+----------------------------------------------------+
| ที่ตั้งวงโคจร       | -   119.5^(o) ตะวันออก                              |
+-----------------+----------------------------------------------------+
| ข               | -   45 Gbps (25/20) Forward & Return Bandwidth     |
| ีดความสามารถในกา |     หรือประมาณ 20                                   |
| รรับส่งข้อมูล (Band |     เท่าของขีดความสามารถของดาวเทียมแบบปัจจุบัน           |
| width Capacity) |                                                    |
|                 | -   ใช้จานสายอากาศขนาด 84-180cm.                    |
+-----------------+----------------------------------------------------+
| ชนิดของ          | -   Ka-band แบบ SPOT Beam                          |
|  Beams ที่ให้บริการ |     สำหรับติดต่อกับสถานีควบคุมเครือข่ายภาคพื้นดิน 18 แห่ง      |
|                 |                                                    |
|                 | -   มีบริการ Ku-band                                 |
|                 |     ที่มีขีดความสามารถมากที่สุดสำหรับดาวเทียม 1 ดวง         |
|                 |     โดยแบ่งเป็น                                      |
|                 |                                                    |
|                 | - SPOT Beam: 84 beams                              |
|                 |                                                    |
|                 | - SHAPED Beam: 3 beams                             |
|                 |                                                    |
|                 | -   - BROADCAST Beam: 7 beams                      |
+-----------------+----------------------------------------------------+
| จัดส่งสู่วงโคจร     | -   2548                                           |
+-----------------+----------------------------------------------------+

-   อุปกรณ์ปฏิบัติการภาคพื้นดินไอพีสตาร์ (IPSTAR Ground System)

  อุปกรณ์ปฏิบัติการภาคพื้นดินไอพีสตาร์สามารถแบ่งออกได้เป็น 2 กลุ่มหลักๆ คือ
  สถานีควบคุมเครือข่ายภาคพื้นดิน (IPSTAR Gateway)
  และอุปกรณ์รับส่งสัญญาณปลายทางไอพีสตาร์ (IPSTAR User Terminal)

  สถานีควบคุมเครือข่ายภาคพื้นดิน (IPSTAR Gateway)

  สถานีควบคุมเครือข่ายภาคพื้นดิน (IPSTAR Gateway)
  เป็นสถานีแม่ข่ายที่ใช้รับส่งสัญญาณระหว่างดาวเทียม กับสถานีควบคุมเครือข่ายปลายทาง
  โดยบริษัทฯ ได้ออกแบบให้มีความสามารถรองรับการทำงานได้หลากหลาย
  และยังสามารถรองรับการให้บริการติดต่อสื่อสารแบบบรอดแบนด์ที่เข้าถึงผู้ใช้บริการไม่ว่าจะเป็นกลุ่มลูกค้าองค์กร
  ผู้ให้บริการอินเทอร์เน็ต (ISP) หรือผู้ใช้บริการทั่วไป
  โดยให้บริการได้ทั้งการให้บริการอินเทอร์เน็ต การให้บริการเครือข่ายภายในองค์กร
  (Intranet Network) การประชุมทางไกล (Videoconference) การแพร่ภาพและเสียง
  (Broadcast and Multicast Multimedia) การให้บริการรับส่งข้อมูล (Transaction
  Service) และการให้บริการโทรศัพท์ (Telephony) ทั้งนี้
  การใช้งานประเภทใดก็ตามที่สามารถทำงานในรูปแบบ IP หรือ Internet Protocol
  และรับการจัดการแบบ CoS/QoS (Class of Service/Quality of Service) ได้
  ก็จะสามารถนำมาใช้งานบนระบบของสถานีภาคพื้นดินไอพีสตาร์รุ่นที่สอง (Second Generation
  IPSTAR Gateway) ได้อย่างมีประสิทธิภาพเช่นกัน

  เครือข่ายของระบบไอพีสตาร์นั้นมีรูปแบบเป็นแบบสตาร์ (STAR Topology)
  โดยในภาคการส่งสัญญาณจากสถานีควบคุมเครือข่ายภาคพื้นดินไปยังอุปกรณ์รับส่งปลายทาง
  ข้อมูลจะถูกบรรจุในช่องสัญญาณที่เป็น Time Division Multiplexing (TDM)
  ที่อาจจะมีมากกว่าหนึ่งช่องสัญญาณ และจะรวมกันเป็นช่องสัญญาณขนาดใหญ่ (Wideband)
  โดยใช้เทคโนโลยี Orthogonal Frequency Division Multiplexing (OFDM)
  และเพื่อเพิ่มความสามารถในการให้บริการ ช่องสัญญาณที่ถูกใช้ในการส่งข้อมูลจากสถานีภาคพื้นดิน
  ได้ถูกออกแบบให้ใช้วิธีการเข้ารหัสโดยใช้ Turbo Product Codes (TPCs) และ L-code
  Modulation

  สำหรับส่วนของภาคการส่งสัญญาณจากอุปกรณ์รับส่งสัญญาณปลายทางมายังสถานีควบคุมนั้น
  จะเป็นการบรรจุข้อมูลในช่องสัญญาณแคบ (Narrow-Band)
  โดยใช้เทคนิคและรูปแบบในการส่งที่สามารถปรับเปลี่ยนได้ตามลักษณะการใช้ช่องสัญญาณ เช่น
  ALOHA สำหรับข้อความที่ส่งออกมาเพื่อที่จะ log on เข้าสู่ระบบ และ Slotted-ALOHA หรือ
  TDMA สำหรับการส่งข้อมูลอื่นๆ

  อุปกรณ์รับส่งสัญญาณปลายทางไอพีสตาร์ (IPSTAR User Terminal)

  อุปกรณ์รับส่งสัญญาณปลายทางไอพีสตาร์ เป็นอุปกรณ์รับส่งสัญญาณดาวเทียมแบบครบวงจร
  เพื่อเชื่อมต่อกับดาวเทียม โดยบริษัทฯ ได้จัดให้มีอุปกรณ์ปลายทางสำหรับผู้ใช้ในหลายรูปแบบ
  เพื่อตอบสนองความต้องการ ของลูกค้าที่แตกต่างกัน

-   รุ่น iCON Consumer Series
    เป็นอุปกรณ์รุ่นประหยัดที่ออกแบบเพื่อกลุ่มลูกค้าธุรกิจขนาดกลางและขนาดย่อม
    และผู้บริโภคทั่วไป อุปกรณ์รุ่นนี้มีความสามารถดาวน์โหลดได้สูงสุด 4 Mbps
    และสามารถอัพโหลดได้สูงสุด 2 Mbps
    เป็นอุปกรณ์ที่ถูกออกแบบมาเพื่อให้ผู้ใช้สามารถใช้งานได้ง่าย
    และสามารถเชื่อมต่อกับระบบงานที่ผู้บริโภคทั่วไปใช้ เช่น
    บริการเชื่อมต่ออินเทอร์เน็ตความเร็วสูง บริการโทรศัพท์ระบบ IP และบริการวีดีโอต่างๆ

-   รุ่น Enterprise Series เป็นอุปกรณ์รุ่นพิเศษ
    มีคุณสมบัติในการรองรับการใช้งานในพื้นที่ห่างไกล มีสภาพแวดล้อมทุรกันดาร
    มีการใช้งานอย่างหนักและต่อเนื่อง และไม่ต้องการการบำรุงรักษาบ่อยครั้ง
    โดยอุปกรณ์รุ่นนี้มีความสามารถทั่วไปเหมือนกับอุปกรณ์รุ่น Professional Series
    แต่มีความพิเศษที่คุณสมบัติในการทนทานต่อสภาพแวดล้อม
    จึงเหมาะสมเป็นอย่างมากสำหรับลูกค้าที่ต้องการการใช้งานหนัก เช่น กลุ่มลูกค้าองค์กร
    ธุรกิจขนาดกลางและขนาดย่อม เป็นส่วนเชื่อมต่อระหว่างเครือข่ายจากส่วนกลาง
    การเชื่อมต่อโครงข่ายโทรศัพท์มือถือ โทรศัพท์ทางไกลชนบท
    และโครงการเครือข่ายโทรคมนาคมอื่นๆ

-   รุ่น Professional Series เป็นอุปกรณ์ที่ออกแบบมาโดยเฉพาะและครบวงจร
    ใช้เชื่อมต่อข้อมูลรับส่งจากดาวเทียมและเครือข่ายคอมพิวเตอร์ที่เชื่อมต่อผ่านอีเธอร์เน็ตพอร์ต
    หรือผ่านสายยูเอสบีเข้ากับเครื่องคอมพิวเตอร์ อุปกรณ์รุ่นนี้สามารถดาวน์โหลดได้ 4 Mbps
    และอัพโหลดได้ 2 Mbps ซึ่งบริษัทฯ
    ได้ออกแบบอุปกรณ์นี้เพื่อให้เหมาะสมสำหรับการใช้งานของผู้ใช้หลายกลุ่ม ทั้งบริษัท องค์กร
    อาคารที่มีผู้อาศัยหนาแน่น (MTU/MDUs) กิจการขนาดกลางและขนาดย่อม
    รวมทั้งใช้งานตามบ้านเรือนทั่วไป

-   อุปกรณ์เสริมของระบบ IPSTAR - maXX เป็นอุปกรณ์ใหม่ที่บริษัทฯ พัฒนาขึ้น โดยมีเทคโนโลยี
    TCP-A ที่ช่วยเพิ่มประสิทธิภาพการทำงานของระบบภายในของอุปกรณ์ปลายทางไอพีสตาร์
    และยังสามารถเพิ่มความเร็วของเครือข่ายแบบ WAN
    เพื่อตอบสนองการติดต่อสื่อสารด้านธุรกิจขององค์กรหรือบริษัทอย่างเต็มประสิทธิภาพ

  ระบบสื่อสารผ่านดาวเทียมมีบทบาทสำคัญอย่างยิ่งในการให้บริการระบบ Transmission
  Control Protocol - TCP/IP ในพื้นที่ที่ไม่มีสายโทรศัพท์
  แต่ด้วยข้อจำกัดเฉพาะตัวของการสื่อสารผ่านดาวเทียม ได้แก่ ความล่าช้าของการรับส่งสัญญาณ
  มีผลเสียกับระบบ TCP ดังนั้นบริษัทฯ จึงนำเทคโนโลยี TCP Acceleration (TCP-A)
  มาแก้ปัญหาดังกล่าว อีกทั้งยังช่วยเพิ่มประสิทธิภาพการทำงานของ TCP/IP
  โดยไม่ต้องปรับเปลี่ยนรูปแบบการใช้งาน

  อย่างไรก็ตาม แม้ว่าอุปกรณ์ปลายทางไอพีสตาร์จะมีระบบ TCP-A อยู่แล้ว
  แต่ซอฟท์แวร์ที่ใช้นั้นอาจจะไม่เพียงพอสำหรับการใช้งานในระบบ WiMAX Backhaul, GSM
  Trunking หรือแอพลิเคชั่น MDU/MTU ดังนั้น การติดตั้ง maXX
  ร่วมกับอุปกรณ์ปลายทางไอพีสตาร์จึงเป็นทางออกที่เหมาะสม
  เพื่อเพิ่มประสิทธิภาพและเสถียรภาพของเครือข่ายได้อย่างดี
  และทำให้อุปกรณ์ปลายทางไอพีสตาร์สามารถรองรับการเชื่อมต่อทางอินเตอร์เน็ตได้ถึง 1,000
  connection หรือคิดเป็นการเชื่อมต่อกับคอมพิวเตอร์ประมาณ 100 เครื่องพร้อมๆ กัน

ผลิตภัณฑ์และบริการใหม่

การบริการ Hybrid IPSTAR-WiMAX เป็นบริการเชื่อมต่อเครือข่าย WiMAX ผ่านดาวเทียมไทยคม
4 (ไอพีสตาร์) โดยมีดาวเทียมไอพีสตาร์ทำหน้าที่เป็น Backbone ซึ่งช่วยผู้ให้บริการ WiMAX
สามารถขยายโครงข่ายอินเทอร์เน็ตไปยังบริเวณที่เครือข่ายภาคพื้นดินเข้าไปไม่ถึง
หรือต้องเสียค่าใช้จ่ายสูงจนไม่คุ้มค่ากับการลงทุน ปัจจุบัน บริษัทฯ
ได้เริ่มทดสอบการให้บริการดังกล่าวร่วมกับพันธมิตรทางธุรกิจ ในประเทศเวียดนาม

บริการเสริมอื่นๆ (Value-Added Services)

เพื่อตอบสนองความต้องการใช้งานดาวเทียมที่หลากหลาย และเพื่อให้บริการที่ครบวงจร (Turnkey
Service) ที่มีประสิทธิภาพตรงตามความต้องการของผู้ใช้บริการ บริษัทฯ
จึงได้นำเสนอบริการเสริมแบบต่างๆ เช่น

-   บริการ Teleport

  บริการที่บริษัทฯ ดำเนินงานร่วมกับ CSL ในลักษณะของ Turnkey Service โดยบริษัทฯ
  เป็นผู้ให้เช่าช่องสัญญาณดาวเทียม ในขณะที่ CSL เป็นผู้ให้บริการรับ-ส่งสัญญาณดาวเทียม
  (Uplink-Downlink Services)

-   บริการ Global Digital TV

  บริการแพร่กระจายภาพครบวงจร ซึ่งรวมตั้งแต่การบีบอัดสัญญาณ การส่งสัญญาณ
  และการให้เช่าช่องสัญญาณบนดาวเทียมไทยคม 5 ย่าน C-Band Global Beam
  เพื่อตอบสนองความต้องการของผู้ใช้บริการดาวเทียม
  ซึ่งประสงค์จะถ่ายทอดสัญญาณรายการโทรทัศน์ของตนผ่านดาวเทียมเพื่อเผยแพร่ไปทั่วโลก
  หรือข้ามทวีปไปยังกลุ่มผู้ชมเป้าหมายกว่า 150 ประเทศ ในทวีปอเมริกาเหนือ/ใต้ ยุโรป
  ออสเตรเลีย แอฟริกา และเอเชีย โดยบริษัทฯ
  จะดำเนินการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปนั้นๆ ให้ด้วย

-   บริการ Private Business TV and Educational TV

  บริษัทฯ ได้นำเทคโนโลยี Digital Compression ผ่านดาวเทียมไทยคมย่าน Ku-Band
  ร่วมกับบริการภาคพื้นดินอื่นๆ เช่น บริการส่งสัญญาณขึ้นสู่ดาวเทียม บริการเล่นเทปรายการ
  บริการห้องสตูดิโอ บริการรถถ่ายทอดสด บริการเข้ารหัสสัญญาณ
  บริการเชื่อมต่อสัญญาณระหว่างสถานที่ถ่ายทำกับสถานีส่งสัญญาณ ฯลฯ
  มาผนวกกันเป็นบริการถ่ายทอดสัญญาณโทรทัศน์ผ่านดาวเทียมที่เรียกว่า Private Business TV
  และ Educational TV

-   บริการสื่อสารผ่านดาวเทียมระหว่างประเทศ (International VSAT)

บริการสื่อสารผ่านดาวเทียมระหว่างประเทศ
เพื่อตอบสนองผู้ใช้ซึ่งเป็นหน่วยงานหรือองค์กรธุรกิจขนาดใหญ่ที่ต้องการการติดต่อสื่อสารที่มีประสิทธิภาพภายในองค์กร
ไม่ว่าจะเป็นระหว่างสำนักงานใหญ่และสำนักงานสาขา การติดต่อระหว่างสาขาด้วยกัน
หรือการติดต่อกับตัวแทนการค้าของตนซึ่งกระจายอยู่ตามประเทศต่างๆ

-   บริการอินเทอร์เน็ตผ่านดาวเทียม (Internet via Satellite)

  บริการอินเทอร์เน็ตผ่านดาวเทียมไทยคม ซึ่งมีทั้งแบบสื่อสารผ่านดาวเทียมทางเดียวและสองทาง
  ซึ่งสามารถรองรับความต้องการของผู้ใช้ที่ต้องการเรียกใช้หรือส่งข้อมูลขนาดใหญ่ที่เรียกว่า
  ระบบอินเทอร์เน็ตความเร็วสูง (Protrunk) เป็นบริการเชื่อมต่ออินเทอร์เน็ตแบบเฉพาะองค์กร
  ด้วยความเร็ว 45 เมกกะบิตต่อวินาที
  โดยจะส่งข้อมูลไปยังทุกตำแหน่งทางภูมิศาสตร์ที่อยู่ภายใต้พื้นที่การให้บริการ (Footprint)
  ของดาวเทียมไทยคม 1 และไทยคม 5
  บริการดังกล่าวเป็นบริการอินเทอร์เน็ตความเร็วสูงซึ่งมุ่งตอบสนองการใช้งานของกลุ่มผู้ให้บริการอินเทอร์เน็ต
  (ISP) และลูกค้าที่เป็นองค์กรหรือบริษัท

บริการออกแบบ ให้คำปรึกษา และจัดหาอุปกรณ์สำหรับการจัดติดตั้งเครือข่าย
รวมถึงการฝึกอบรมการใช้งานระบบการสื่อสารผ่านดาวเทียม (System Integration,
Engineering Consultancy and Training Services)

บริษัทฯ มีประสบการณ์ในธุรกิจการสื่อสารผ่านดาวเทียมยาวนานกว่าสิบปี
จึงมีความพร้อมทั้งทางด้านบุคลากร มีความสัมพันธ์ทางธุรกิจ
และมีเครือข่ายการประสานงานกับผู้ผลิตอุปกรณ์สำหรับการใช้งานดาวเทียม
และผู้ให้บริการเครือข่ายส่งสัญญาณภาคพื้นดินสำหรับการเชื่อมต่อระหว่างเครือข่าย
ตลอดจนมีความรู้ความชำนาญในการออกแบบระบบสื่อสารผ่านดาวเทียมจากการตั้งสถานีควบคุมดาวเทียมและสถานีบริการภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของบริษัทฯ
มีความเชื่อถือและไว้วางใจในคุณภาพการบริการออกแบบ ให้คำปรึกษา
และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งานอย่างต่อเนื่องของบริษัทฯ

3.1.1.2 การตลาดและการแข่งขัน

ภาวะอุตสาหกรรมดาวเทียมแบบทั่วไป (Conventional Satellite)

-   การแพร่กระจายสัญญาณโทรทัศน์ (Broadcasting)

บริษัทฯ มีแผนกลยุทธ์ที่ต้องการทำให้ตำแหน่งวงโคจร 78.5 องศาตะวันออกเป็นที่นิยม
และการขึ้นเป็นผู้นำในการให้บริการแพร่สัญญาณโทรทัศน์ผ่านดาวเทียมในทวีปเอเชีย
ทั้งในด้านจำนวนฐานผู้ชมและจำนวนช่องรายการโทรทัศน์ที่อยู่บนดาวเทียมไทยคม ณ ตำแหน่ง 78.5
องศาตะวันออก ในปี 2550 บริษัทฯ
จึงได้เน้นทำการตลาดโทรทัศน์ผ่านดาวเทียมทั้งในและต่างประเทศ
เป็นผลให้ธุรกิจการแพร่สัญญาณโทรทัศน์ผ่านดาวเทียมของบริษัทฯ เติบโตขึ้นอย่างมาก
โดยพิจารณาได้จากจำนวนช่องรายการโทรทัศน์บนดาวเทียมไทยคม ณ ตำแหน่ง 78.5
องศาตะวันออก ที่เพิ่มขึ้นเป็น 243 ช่อง ในปีที่ผ่านมา และทำให้ปัจจุบันตำแหน่งวงโคจร 78.5
องศาตะวันออกของดาวเทียมไทยคม
เป็นตำแหน่งที่มีจำนวนช่องรายการโทรทัศน์ผ่านดาวเทียมมากที่สุดในแถบเอเชียแปซิฟิก

ลูกค้าหลักของบริษัทฯ
ในธุรกิจการแพร่สัญญาณโทรทัศน์ยังคงเป็นผู้ให้บริการแพร่สัญญาณโทรทัศน์ภายในประเทศ
ทั้งประเภทที่ไม่เก็บค่าธรรมเนียมใช้บริการ (Free-to-Air, FTA)
และประเภทที่เก็บค่าธรรมเนียมใช้บริการ (Pay TV) โดยสำหรับตลาดภายในประเทศ บริษัทฯ
มุ่งเน้นการให้บริการส่งสัญญาณรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) โดยใช้ย่านความถี่ Ku-Band
ซึ่งช่วยให้ผู้ชมสามารถใช้จานรับสัญญาณขนาดเล็ก (60-90 ซม.)
รับชมช่องรายการโทรทัศน์โดยตรงจากดาวเทียมไทยคมได้ นอกจากนี้ บริษัทฯ
ยังเน้นการให้บริการส่งสัญญาณรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) ในแถบอินโดจีนและเอเชียใต้โดยใช้ย่านความถี่ C-Band
ปัจจุบันดาวเทียมไทยคมมีส่วนแบ่งตลาดของบริการประเภทนี้เป็นอันดับหนึ่งในอินโดจีนและเป็นอันดับต้นๆ
ในเอเชียใต้

สำหรับบริการเครือข่ายโทรทัศน์ดิจิตอลทั่วโลก (Global Digital TV Network)
หรือบริการจัดหาช่องสัญญาณดาวเทียมและการส่งต่อสัญญาณจากดาวเทียมดวงหนึ่งไปสู่อีกดวงหนึ่ง
เพื่อเป็นการส่งช่องรายการโทรทัศน์ของลูกค้าไปยังบ้านผู้รับในภูมิภาคต่างๆ ทั่วโลก เช่น
ทวีปอเมริกาเหนือ ทวีปยุโรป และทวีปออสเตรเลียนั้น บริษัทฯ
ยังคงรักษาปริมาณฐานลูกค้าไว้ได้ตลอดปีที่ผ่านมา และบริษัทฯ ยังให้บริการระบบเบ็ดเสร็จครบวงจร
(System Integration Service) แก่ลูกค้าต่างประเทศหลายราย โดยการทำหน้าที่ออกแบบ
จัดหาและติดตั้งอุปกรณ์ต่างๆ รวมไปถึงระบบส่งสัญญาณผ่านดาวเทียมด้วย

ในปี 2551 บริษัทฯ จะยังคงเน้นการให้บริการผู้ประกอบการภายในประเทศ
และผู้ประกอบการในแถบอินโดจีนและเอเชียใต้ ร่วมกับการขยายธุรกิจในตลาดใหม่
และตลาดภูมิภาคตะวันออกกลาง โดยในส่วนของตลาดภายในประเทศยังถือว่ามีความต้องการอยู่มาก
เมื่อคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
หรือหน่วยงานที่เกี่ยวข้อง พร้อมที่จะออกใบอนุญาตเพิ่มเติมให้กับผู้ประกอบการ บริษัทฯ
คาดว่าจะมีผู้ประกอบการและช่องรายการโทรทัศน์ผ่านดาวเทียมภายในประเทศเพิ่มขึ้นอย่างก้าวกระโดด
สำหรับประเทศในแถบเอเชียใต้และตะวันออกกลาง
ถือว่าเป็นตลาดใหม่ที่มีโอกาสเติบโตทางธุรกิจโทรทัศน์ผ่านดาวเทียมได้อีกมาก
ทั้งในส่วนของบริการส่งสัญญาณรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH)
และบริการส่งสัญญาณรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวี
(Channel Distribution) บริษัทฯ คาดว่าภายใน 1-2 ปีข้างหน้านี้
ตลาดธุรกิจโทรทัศน์ผ่านดาวเทียมทั้งสองกลุ่มจะเติบโตขึ้นอีก

-   ช่องสัญญาณดาวเทียม (Transponders)

บริษัทฯ ยังสามารถรักษาฐานลูกค้าเดิม
อีกทั้งยังเก็บเกี่ยวผลประโยชน์จากการเติบโตขึ้นของตลาดในแถบประเทศอินโดจีนและประเทศในแถบเอเชียใต้ซึ่งสอดคล้องกับอัตราการเติบโตขึ้นของสภาวะเศรษฐกิจในภูมิภาคนี้
และแม้ว่าจะประสบปัญหาภาวะการแข่งขันอย่างรุนแรงของกลุ่มบริษัทดาวเทียมจากประเทศจีน,
มาเลเซีย, ทวีปยุโรป และสหรัฐอเมริกา บริษัทฯ
ก็ยังคงประสบความสำเร็จอย่างต่อเนื่องจากกลยุทธ์สร้างความแตกต่างด้วยการเสนอบริการเสริมอื่นๆ
(Value Added Services)

ในปี 2551 บริษัทฯ จะยังคงเน้นการให้บริการแพร่กระจายสัญญาณโทรทัศน์ผ่านดาวเทียม (Video
Broadcasting Application)
โดยได้ร่วมพัฒนารูปแบบธุรกิจสำหรับการให้บริการดังกล่าวกับทางสถานีให้บริการภาคพื้นดิน
(Teleport) ในทวีปยุโรปและภูมิภาคเอเชียใต้
เพื่อให้บริการการแพร่กระจายสัญญาณโทรทัศน์ผ่านดาวเทียมแบบครบวงจรไปยังพื้นที่ให้บริการต่างๆ
ในทวีปเอเชีย แอฟริกา ออสเตรเลีย และยุโรป นอกจากนี้ บริษัทฯ
ยังได้วางแผนที่จะร่วมมือกับกลุ่มลูกค้าปัจจุบันในการขยายเครือข่ายการใช้งานเดิมอีกด้วย

ภาวะอุตสาหกรรมการบริการบรอดแบนด์ทั่วโลก

จากสถิตินับถึงครึ่งแรกของปี 2550
การเชื่อมโยงอินเทอร์เน็ตความเร็วสูงผ่านระบบสายทั่วโลกมีจำนวนรวมทั้งสิ้นกว่า 313.6 ล้านสาย
คาดว่าผู้ใช้บริการ DSL สายเคเบิลโมเด็ม และเทคโนโลยีอินเทอร์เน็ตความเร็วสูงอื่นๆ ทั่วโลก
จะมีจำนวนผู้ใช้งานอยู่ประมาณ 207 ล้านคน หรือเพิ่มขึ้นร้อยละ 27.23 จากครึ่งแรกของปี 2549

รูปที่ 1 สถิติการใช้บริการผ่านสายอินเทอร์เน็ตความเร็วสูงทั่วโลก (ที่มา:
www.point-topic.com)

[]

รูปที่ 2 สถิติการบริการผ่านสายอินเทอร์เน็ตความเร็วสูงของแต่ละภูมิภาค ณ วันที่ 30 มิถุนายน
2550 (ที่มา: www.point-topic.com)

[]

เมื่อพิจารณาจำนวนผู้ใช้บริการอินเทอร์เน็ตความเร็วสูงในแต่ละภูมิภาค
พบว่าจำนวนผู้ใช้บริการในแถบยุโรปตะวันตกมีอัตราสูงถึงร้อยละ 27.6 ของผู้ใช้บริการทั่วโลก
ซึ่งมีจำนวนมากกว่าผู้ใช้บริการในภูมิภาคอเมริกาเหนือที่มีอยู่ร้อยละ 22.8
อันดับถัดมาคือผู้ใช้บริการในภูมิภาคเอเชียตะวันออกเฉียงใต้ เอเชีย-แปซิฟิก และลาตินอเมริกา
ตามลำดับ
โดยรวมแล้วผู้ใช้บริการอินเทอร์เน็ตความเร็วสูงที่อยู่ในภูมิภาคเอเชียมีจำนวนทั้งสิ้นร้อยละ 38.1
ของผู้ใช้บริการอินเทอร์เน็ตความเร็วสูงจากทั่วโลก นอกจากนี้
จำนวนผู้ใช้บริการอินเทอร์เน็ตความเร็วสูงในอเมริกาเหนือและยุโรปรวมกันได้ประมาณครึ่งหนึ่งของผู้ใช้บริการทั่วโลก
หรือคิดเป็นร้อยละ 50 ทั้งนี้
อัตราการเพิ่มขึ้นของจำนวนผู้ใช้อินเทอร์เน็ตความเร็วสูงทั่วโลกเมื่อเทียบกับช่วงเวลาเดียวกันของปีที่ผ่านมาคิดเฉลี่ยเป็นร้อยละ
27.2

เมื่อพิจารณาด้านเทคโนโลยีในการเชื่อมต่ออินเทอร์เน็ตความเร็วสูง พบว่าเทคโนโลยี DSL
ยังคงได้รับความนิยมมากที่สุด โดยมีสัดส่วนการครองตลาดถึงร้อยละ 65.9
ส่วนเคเบิลโมเด็มและเทคโนโลยีอื่นๆ มีส่วนแบ่งตลาดร้อยละ 34.1 ของการใช้อินเทอร์เน็ตทั่วโลก
ทั้งนี้ ประเทศจีนเป็นประเทศที่มีจำนวนผู้ใช้ DSL สูงที่สุด ตามด้วยประเทศสหรัฐอเมริกา เยอรมัน
ฝรั่งเศส และญี่ปุ่น ตามลำดับ
โดยที่อัตราการเติบโตในประเทศดังกล่าวไม่ได้มีการเปลี่ยนแปลงไปมากนัก
โดยภูมิภาคอเมริกาเหนือซึ่งเป็นผู้นำด้านเทคโนโลยีเคเบิลโมเด็ม
พบว่ามีผู้ใช้บริการเคเบิลโมเด็มอยู่ถึง 32.9 ล้านคน ในไตรมาสที่ 2 ปี 2550 (ที่มา:
www.point-topic.com)

ภาวะอุตสาหกรรมการบริการบรอดแบนด์ในภูมิภาคเอเชีย-แปซิฟิก

-   ประเทศไทย

  ในปี 2550 พบว่าประเทศไทยมีจำนวนผู้ใช้อินเทอร์เน็ตอยู่ประมาณ 18 ล้านคน
  โดยมีผู้ที่ใช้อินเทอร์เน็ต บรอดแบนด์ จำนวน 2.65 ล้านคน ซึ่งมากกว่าจำนวนผู้ใช้บริการ ณ
  ช่วงเวลาเดียวกันในปี 2549 ถึงร้อยละ 50.9 และยังมีแนวโน้มเพิ่มขึ้นอย่างต่อเนื่อง ทั้งนี้
  มีการประมาณการว่าจะมีผู้ใช้อินเทอร์เน็ตสูงถึง 8.4 ล้านคนในปี พ.ศ. 2554 (ที่มา:
  Thailand Telecommunications Report Q1 2007, page 17)

  []

  (ที่มา: Thailand Telecommunications Report Q1 2007, page 17)

  จากการที่รัฐบาลเล็งเห็นถึงความสำคัญของอินเทอร์เน็ตต่อการพัฒนาสังคมไทย
  จึงได้มีการส่งเสริมและพัฒนาให้เกิดการใช้อินเทอร์เน็ตอย่างแพร่หลาย
  ด้วยการสนับสนุนผู้ให้บริการให้ขยายบริการอินเทอร์เน็ต บรอดแบนด์ครอบคลุมทั่วประเทศ
  โดยผู้ให้บริการอินเทอร์เน็ตบรอดแบนด์ที่สำคัญในประเทศไทย ได้แก่ บริษัท ทีโอที จำกัด
  (มหาชน), บริษัท ทรู คอร์ปอเรชั่น จำกัด (มหาชน), บริษัท ซีเอส ล็อกซอินโฟ จำกัด
  (มหาชน), บริษัท ที ที แอนด์ ที จำกัด และบริษัท กสท โทรคมนาคม จำกัด (มหาชน)

  ในปี 2548 บริษัทฯ แต่งตั้งให้ บมจ.ทีโอที
  ซึ่งเป็นผู้ให้บริการโทรคมนาคมรายใหญ่ที่สุดในประเทศไทยให้เป็นผู้ให้บริการหลัก (National
  Service Operator) ของบริการระบบไอพีสตาร์แต่เพียงผู้เดียว โดย
  บมจ.ทีโอทีได้ลงนามในสัญญาระยะยาวกับบริษัทฯ
  ในการเช่าใช้ช่องสัญญาณหรือแบนด์วิดท์ของไอพีสตาร์จำนวนถึงร้อยละ 50
  ของช่องสัญญาณทั้งหมดที่จัดสรรสำหรับประเทศไทย นอกจากนี้
  ยังมีเครือข่ายของผู้ร่วมให้บริการหรือผู้ให้บริการรายย่อย
  ซึ่งเป็นส่วนหนึ่งของช่องทางการให้บริการจากผู้ให้บริการหลัก ปัจจุบัน
  มีผู้ให้บริการไอพีสตาร์ในประเทศไทยที่สำคัญ 4 ราย คือ บริษัท อคิวเมนท์ จำกัด (มหาชน)
  บริษัท ซีเอส ล็อกซอินโฟ จำกัด (มหาชน) บริษัท สามารถเทเลคอม จำกัด (มหาชน)
  และบริษัท กสท โทรคมนาคม จำกัด (มหาชน)

  ปัจจุบัน บมจ. ทีโอที ได้นำระบบเทคโนโลยีของไอพีสตาร์มาใช้ ในโครงการต่างๆ
  หลายโครงการ เพื่อเป็นทางเชื่อมโยงแลกเปลี่ยนข้อมูลสารสนเทศที่เป็นตัวเลข ข้อความ ภาพ
  และเสียงได้พร้อมกัน
  ทั้งโครงการของรัฐบาลที่เป็นการพัฒนากิจการโทรคมนาคมเพื่อประโยชน์สาธารณะ (Universal
  Service Obligation) รวมทั้งโครงการเฉพาะที่ไม่ใช่โครงการของภาครัฐ
  โครงการของทีโอทีเหล่านี้ เช่น โครงการโทรศัพท์ทางไกลผ่านดาวเทียม โครงการ
  SchoolNet โครงการเครือข่ายสารสนเทศกระทรวงศึกษาธิการ (เอ็มโออีเน็ต: MOEnet:
  Ministry of Education Network) และโครงการอินเทอร์เน็ตตำบล

การที่ระบบไอพีสตาร์สามารถรองรับการใช้งานให้กับทั้งผู้บริโภคหรือภาคธุรกิจประเภท SME
ได้เป็นอย่างดี โดยเฉพาะในบริเวณที่บริการบรอดแบนด์เข้าไปไม่ถึง
หรือมีบริการแต่ไม่เพียงพอกับความต้องการเนื่องจากข้อจำกัดในเรื่องของระบบโทรคมนาคมพื้นฐาน
เครือข่ายของผู้ให้บริการรายย่อย
จึงสามารถขยายขอบเขตการให้บริการบรอดแบนด์ได้โดยง่ายเพราะการให้บริการไม่จำเป็นต้องผ่านระบบโทรคมนาคมพื้นฐานที่มีอยู่ในปัจจุบันนั่นเอง

-   ประเทศจีน

  ในปี 2550 ที่ผ่านมา ผู้ใช้งานอินเทอร์เน็ตในประเทศจีนมีจำนวนทั้งสิ้น 162 ล้านคน
  หรือคิดเป็นร้อยละ 12.3 จากการรายงานของ China Internet Network Information
  Center (CNNIC) โดยมีจำนวนผู้ใช้งานอินเทอร์เน็ตบรอดแบนด์นั้นสูงถึง 122 ล้านคน
  และจากข้อมูลดังกล่าวพบว่าประเทศจีนยังนิยมใช้อินเทอร์เน็ตผ่านโทรศัพท์มือถือกันมากขึ้นเนื่องจากมีค่าใช้จ่ายที่ถูกลง
  ส่งผลให้ปัจจุบันมีจำนวนผู้ใช้อินเทอร์เน็ตผ่านโทรศัพท์มือถือสูงถึง 44.3 ล้านคน

  ในประเทศจีนยังคงมีช่องว่างทางเทคโนโลยีระหว่างเขตเมืองและเขตชนบท ทั้งนี้
  จำนวนผู้ใช้งานอินเทอร์เน็ตเมื่อเทียบกับจำนวนประชากรในเขตเมือง คิดเป็นร้อยละ 21.6
  ในขณะที่เขตชนบทมีผู้ใช้อินเทอร์เน็ตเพียงร้อยละ 5.1 เท่านั้น นอกจากนี้
  การมีคอมพิวเตอร์ถือว่าเป็นปัจจัยสำคัญต่อจำนวนการใช้อินเทอร์เน็ตของคนจีน
  จากการสำรวจพบว่าในเขตเมืองมีประชากรที่ไม่มีคอมพิวเตอร์เป็นของตนเองร้อยละ 27
  ในขณะที่ในชนบทมีประชากรที่ไม่มีคอมพิวเตอร์มีอัตราสูงถึงร้อยละ 40
  ส่งผลให้ปริมาณการใช้อินเทอร์เน็ตผ่านบริการอินเทอร์เน็ตคาเฟ่ในเขตชนบทมีอัตราสูงถึงร้อยละ
  53.9 ซึ่งมากกว่าค่าเฉลี่ยจากทั้งประเทศที่ร้อยละ 37.2 นอกจากนี้
  การที่โครงข่ายอินเทอร์เน็ตในเขตชนบทมีไม่เพียงพอกับความต้องการ
  จึงเป็นอุปสรรคต่อการพัฒนาอินเทอร์เน็ตในพื้นที่ชนบทของจีนด้วย อย่างไรก็ตาม
  ตัวเลขจำนวนประชากรที่คาดว่าจะเป็นกลุ่มเป้าหมายผู้ใช้อินเทอร์เน็ตในชนบทสูงถึง 37 ล้านคน
  แสดงว่ายังมีโอกาสเติบโตในธุรกิจบริการและการพัฒนาอินเทอร์เน็ตอีกมากมายในประเทศจีน
  (ที่มา: China Internet Network Information Center – CNNIC www.cnnic.cn)

  ตั้งแต่เดือนมกราคม 2550 เป็นต้นมา ที่บริษัทฯ
  ได้เริ่มเปิดให้บริการไอพีสตาร์ในประเทศจีนผ่านทางพันธมิตรธุรกิจ คือ บริษัท China SatCom
  ที่เป็นผู้ให้บริการดาวเทียมรายใหญ่ในประเทศ โดยกลยุทธ์ในปี 2550 นั้น
  ส่วนใหญ่จะเน้นไปที่การให้พันธมิตรและลูกค้าทดลองใช้บริการไอพีสตาร์ โดยบริษัทฯ
  หวังว่าจะเป็นการกระตุ้นตลาดและช่วยพัฒนาช่องทางการจัดจำหน่าย
  สำหรับโครงการประเภทการพัฒนากิจการโทรคมนาคมเพื่อประโยชน์สาธารณะ (Universal
  Service Obligation) และกลุ่มตลาดโครงการเฉพาะ และกลุ่มผู้บริโภคทั่วไป บริษัทฯ
  อยู่ในระหว่างการทำงานร่วมกับพันธมิตรในการกำหนดโครงสร้างราคาและการบริการเพื่อพัฒนาช่องทางการจัดจำหน่ายให้กับผู้ให้บริการรายย่อย

-   ประเทศอินเดีย

  เนื่องจากประชากรของประเทศอินเดียร้อยละ 70 อาศัยอยู่ในพื้นที่ห่างไกล
  การพัฒนาระบบโทรคมนาคมในพื้นที่ชนบทจึงนับเป็นภารกิจที่สำคัญ ทั้งนี้
  ระบบโทรคมนาคมนับเป็นสิ่งสำคัญอย่างมากในการพัฒนาบริการสาธารณะขั้นพื้นฐาน เช่น
  การศึกษา และการสาธาณสุข เมื่อวันที่ 27 มีนาคม 2545
  รัฐบาลอินเดียได้มีการประกาศนโยบายสนับสนุนการพัฒนากิจการโทรคมนาคม
  เพื่อให้บริการโทรเลขแก่ประชาชนในพื้นที่ห่างไกล
  โดยได้เริ่มจากฝ่ายโทรคมนาคมของรัฐบาลอินเดียภายใต้โครงการพัฒนากิจการโทรคมนาคมเพื่อประโยชน์สาธารณะ
  (Universal Service Obligation)
  โดยมีจุดประสงค์เพื่อเพิ่มโครงข่ายขั้นพื้นฐานและพื้นที่ให้บริการโทรคมนาคมให้มากยิ่งขึ้นในชนบทและพื้นที่ห่างไกล
  (www.dot.gov.in - Department of Telecommunication – Government of
  India)

  ประเทศอินเดียเป็นประเทศที่มีผลิตภัณฑ์มวลรวมภายในประเทศ (GDP)
  ในแต่ละปีสูงขึ้นอย่างสม่ำเสมอ นอกจากนี้
  การลงทุนจากต่างประเทศและผลผลิตภายในประเทศก็มีอัตราเพิ่มสูงขึ้น
  จึงเป็นช่วงเวลาที่เหมาะสมสำหรับการจัดตั้งกองทุนพัฒนากิจการโทรคมนาคมเพื่อประโยชน์สาธารณะ
  (Universal Service Obligation Fund) ในประเทศอินเดีย
  โดยรัฐบาลได้ให้การสนับสนุนการวางโครงข่ายโทรคมนาคมขั้นพื้นฐานในประเทศอินเดีย
  เพื่อช่วยสนับสนุนการพัฒนาวางรากฐานระบบโทรคมนาคมสมัยใหม่ให้กับพื้นที่ห่างไกล
  และเนื่องจากระบบไอพีสตาร์มีคุณสมบัติที่สามารถให้บริการบรอดแบนด์ครอบคลุมพื้นที่ได้ทั่วประเทศ
  จึงเป็นเทคโนโลยีที่เหมาะสมสำหรับการให้บริการแก่ภาครัฐและองค์กรต่างๆ
  เพื่อการพัฒนาโครงข่ายโทรคมนาคมในประเทศอินเดีย โดยเฉพาะสำหรับเขตพื้นที่ห่างไกล

  การใช้อินเทอร์เน็ตในอินเดียเมื่อเทียบกับจำนวนประชากรมีอัตราส่วนเพียงร้อยละ 4.5
  ซึ่งชี้ให้เห็นว่าอินเดียเป็นประเทศที่มีการบุกเบิกตลาดบรอดแบนด์น้อยที่สุดแห่งหนึ่งในโลก อีกทั้ง
  การที่แบนด์วิดท์ในประเทศอินเดียมีไม่เพียงพอต่อการให้บริการบรอดแบนด์
  จึงถือว่าไอพีสตาร์ยังมีโอกาสอีกมากในการทำตลาดสำหรับการให้บริการบรอดแบนด์ในประเทศอินเดีย

  บริษัทฯ ได้มีการทำงานร่วมกับบริษัทโทรคมนาคมชั้นนำของประเทศอินเดียอย่างใกล้ชิด
  เพื่อการพัฒนาและนำเสนอการบริการไอพีสตาร์ในรูปแบบต่างๆ
  ให้เหมาะกับโครงการโทรคมนาคมต่างๆ ของรัฐบาล

-   ประเทศออสเตรเลียและนิวซีแลนด์

  ประเทศออสเตรเลียและนิวซีแลนด์เป็นประเทศที่มีอัตราการใช้อินเทอร์เน็ตต่อครัวเรือนค่อนข้างสูง
  ประกอบกับนโยบายการส่งเสริมการใช้อินเทอร์เน็ตจากรัฐบาล
  โดยเฉพาะอย่างยิ่งในประเทศออสเตรเลีย
  จึงเป็นส่วนผลักดันให้เกิดการใช้งานอินเทอร์เน็ตสูงเมื่อเทียบกับประเทศอื่นๆ
  ในภูมิภาคเอเชีย-แปซิฟิก (ที่มา: PricewaterhourceCopers LLP, Wllkofsky Gruen
  Associates)

  []

  (ที่มา: PricewaterhourceCopers LLP, Wllkofsky Gruen Associates)

  ตั้งแต่ปี 2549 รัฐบาลออสเตรเลียมีนโยบายส่งเสริมการให้บริการอินเทอร์เน็ตความเร็วสูง
  โดยเฉพาะในพื้นที่ห่างไกล โดยในปี 2549
  รัฐบาลออสเตรเลียได้จัดตั้งโครงการการสนับสนุนมูลค่า 878 ล้านเหรียญออสเตรเลีย
  เพื่อช่วยเหลือผู้ให้บริการในการจัดหาบริการอินเทอร์เน็ตความเร็วสูงให้กับประชาชนในเขตชนบทหรือพื้นที่ที่อยู่ห่างไกลให้เพียงพอกับความต้องการ
  ซึ่งโครงการนี้เรียกว่า โครงการ HiBIS และเนื่องจากความสำเร็จของโครงการ HiBIS
  นี้เอง ทำให้รัฐบาลออสเตรเลียยังคงมีโครงการต่างๆ
  ออกมาเพื่อส่งเสริมการใช้อินเทอร์เน็ตในพื้นที่ห่างไกลอย่างต่อเนื่อง โดยในปี 2550 มีโครงการ
  “Australian Broadband Guarantee Program” ด้วยงบประมาณ162
  ล้านเหรียญออสเตรเลีย
  ซึ่งรัฐบาลให้เงินสนับสนุนกับผู้ให้บริการเพื่อบริการอินเทอร์เน็ตแก่ผู้ที่อยู่ห่างไกลที่ไม่มีบริการไปถึงหรือมีบริการแต่ไม่เพียงพอกับความต้องการให้สามารถใช้อินเทอร์เน็ตได้ในราคาที่ถูกเพื่อให้เกิดความเท่าเทียมกันทางด้านการใช้อินเทอร์เน็ตความเร็วสูงเช่นเดียวกับผู้ที่อยู่ในเขตเมือง
  (ที่มา: http://www.dcita.gov.au)

  บริษัท ไอพีสตาร์ ออสเตรเลีย พีทีวาย จำกัด (“IPA”) ซึ่งเป็นบริษัทย่อยที่บริษัทฯ
  จัดตั้งขึ้นมาเพื่อให้บริการไอพีสตาร์ในประเทศออสเตรเลีย และเมื่อปลายปี 2550 ที่ผ่านมา IPA
  ได้แต่งตั้งบริษัท ETT Limited เป็นผู้ให้บริการหลักของไอพีสตาร์ (National Service
  Operator) ในประเทศออสเตรเลีย เนื่องจากประสบการณ์ในตลาดบรอดแบนด์ของ ETT
  รวมทั้งประสิทธิภาพของระบบไอพีสตาร์
  คาดว่าสามารถตอบสนองความต้องการของผู้ใช้อินเทอร์เน็ตทั่วประเทศออสเตรเลียได้อย่างสมบูรณ์แบบ

  สำหรับประเทศนิวซีแลนด์นั้น บริษัทฯ ได้จัดตั้งบริษัท ไอพีสตาร์ นิวซีแลนด์ จำกัด (“IPNZ”)
  เพื่อให้บริการไอพีสตาร์เช่นเดียวกับประเทศออสเตรเลีย โดยมีตลาดกลุ่มเป้าหมาย คือ
  ฟาร์มปศุสัตว์และผู้บริโภคทั่วไปที่อาศัยอยู่ในพื้นที่ห่างไกล

  ในปี 2550 IPNZ ได้แต่งตั้งให้ บริษัท BayCity Comunications Limited
  เป็นผู้ให้บริการหลักไอพีสตาร์ (National Service Operator) ในประเทศนิวซีแลนด์ บริษัท
  BayCity
  เป็นบริษัทที่มีประสบการณ์และดำเนินธุรกิจให้บริการอินเทอร์เน็ตและมีบริษัทย่อยหลายบริษัทเพื่อให้บริการต่างๆ
  ที่เกี่ยวเนื่อง โดยเน้นการให้บริการเชื่อมต่ออินเทอร์เน็ตในเขตชนบทเป็นหลัก เช่น โครงการ
  Farmside ซึ่งเป็นโครงการส่งเสริมการใช้อินเทอร์เน็ตแก่ผู้ประกอบการปศุสัตว์
  รวมทั้งการใช้แอพลิเคชั่นต่างๆ ที่เหมาะสมกับธุรกิจปศุสัตว์ในประเทศนิวซีแลนด์ (ที่มา :
  http://www.farmside.co.nz/ )

-   ประเทศพม่า

  จำนวนผู้ใช้อินเทอร์เน็ตของประเทศพม่า ณ ปลายปี 2550 เพิ่มขึ้นเป็น 300,000 คน
  ซึ่งคิดเป็นร้อยละ 0.5 เมื่อเทียบกับจำนวนประชากรทั้งสิ้น 54.8 ล้านคน (ที่มา:
  www.internetworldstats.com)

  ในฐานะที่เป็นผู้ให้บริการหลักไอพีสตาร์ (National Service Operator) ในประเทศพม่า
  กระทรวงไปรษณีย์และโทรคมนาคมแห่งประเทศพม่า (Myanmar Posts and
  Telecommunications หรือ MPT)
  จึงเป็นผู้กระจายผลิตภัณฑ์และบริการไอพีสตาร์ผ่านทางผู้ให้บริการรายย่อยอื่นๆ ในประเทศ
  โดยผู้ให้บริการรายย่อยเหล่านี้จะมีบทบาทสำคัญในการเป็นผู้ติดตั้งไอพีสตาร์
  การวางระบบและสนับสนุนด้านเทคนิค รวมทั้งเป็นผู้ให้บริการแอพพลิเคชันและคอนเทนต์อีกด้วย
  ผู้ที่ให้บริการวางระบบจะนำไอพีสตาร์ไปให้บริการในโครงการเฉพาะที่ลูกค้าต้องการความเสถียรของระบบเครือข่ายรวมและประสิทธิภาพในการใช้งานตามคุณสมบัติของไอพีสตาร์
  ปัจจุบัน MPT มีพันธมิตรทางธุรกิจ 5 รายนั่นคือ GlobalNet, MMG Technologies,
  Myanmar World Distribution, NetStar และ MaxiNet
  โดยให้บริการติดตั้งอุปกรณ์ผู้ใช้ปลายทางไอพีสตาร์ไปแล้วมากกว่า 1,000 ตัวทั่วประเทศ ณ
  สิ้นไตรมาสที่สามปี 2550 ที่ผ่านมา

  ปัจจุบัน การใช้ไอพีสตาร์ในพม่าส่วนใหญ่ยังคงเป็นการใช้เพื่อการสื่อสารด้วยเสียง คือ Voice
  over IP (VoIP) ซึ่งมีผู้ใช้บริการอยู่ประมาณ 700 ราย แต่มีลูกค้าอินเทอร์เน็ตเพียง 100
  ราย และใช้บริการอื่นๆ อีกประมาณ 300 ราย อย่างไรก็ตาม ในปี 2551 บริษัทฯ
  ตั้งเป้าที่จะสนับสนุนให้ใช้บริการอินเทอร์เน็ตมากขึ้น
  โดยเฉพาะอย่างยิ่งในการบริการประเภทที่เชื่อมต่ออินเทอร์เน็ตความเร็วสูงในกลุ่มลูกค้าย่อยทั่วไป

-   ประเทศกัมพูชา

  จากสถิติในปี 2550 ประเทศกัมพูชามีประชากรทั้งสิ้นประมาณ 14 ล้านคน
  โดยในจำนวนนี้มีผู้ใช้อินเทอร์เน็ตอยู่ประมาณ 44,000 คน ซึ่งคิดเป็นร้อยละ 0.3
  ของจำนวนประชากร อย่างไรก็ตาม
  หากกล่าวถึงอัตราการเติบโตของจำนวนผู้ใช้อินเทอร์เน็ตเมื่อเทียบกับปี 2549
  พบว่ามีอัตราการเติบโตสูงถึงร้อยละ 500
  แสดงให้เห็นว่าจำนวนผู้ใช้อินเทอร์เน็ตในประเทศกัมพูชากำลังอยู่ในช่วงเติบโต (ที่มา:
  www.internetworldstats.com)

  ตั้งแต่เดือนเมษายน 2550 หลังจากที่บริษัทฯ
  เปิดให้บริการไอพีสตาร์ผ่านสถานีควบคุมเครือข่ายภาคพื้นดินไอพีสตาร์รุ่นที่สอง โดยมีบริษัท
  CamShin เป็นผู้ดูแลสถานีฯ นั้น
  ได้มีการติดตั้งอุปกรณ์รับส่งสัญญาณปลายทางไอพีสตาร์ไปแล้วมากกว่า 1,100 ชุดทั่วประเทศ
  นอกจากนี้ บริษัทฯ
  ยังได้จับมือกับผู้ให้บริการรายย่อยในประเทศเพื่อขยายช่องทางการให้บริการไอพีสตาร์ให้ครอบคลุมทุกตลาด
  ทั้งกลุ่มตลาดบริการสำหรับโครงการเฉพาะ (Vertical project)
  กลุ่มตลาดบริการโทรคมนาคมพื้นฐาน (Universal Service Obligation)
  และตลาดผู้บริโภคทั่วไป (Retail Multimedia Broadband) ปัจจุบัน
  บริษัทที่ลงนามในสัญญาเป็นผู้ให้บริการไอพีสตาร์ในประเทศกัมพูชา 3 สามราย คือ CamShin,
  Cogetel และ Telecom Cambodia

-   สาธารณรัฐประชาธิปไตยประชาชนลาว

สาธารณรัฐประชาธิปไตยประชาชนลาว
เป็นประเทศที่มีอัตราการใช้ระบบเทคโนโลยีสื่อสารและโทรคมนาคมต่ำที่สุดในเอเชีย
เนื่องจากมีโครงข่ายสาธารณูปโภคโทรคมนาคมพื้นฐานไม่เพียงพอ
จากข้อจำกัดโดยภาวะเศรษฐกิจและสภาพภูมิศาสตร์ของประเทศ นอกจากนี้
ประเทศลาวยังมีอัตราการใช้คอมพิวเตอร์ส่วนบุคคลน้อย
ส่งผลให้การพัฒนาอินเทอร์เน็ตในประเทศนี้เป็นไปอย่างล่าช้า
และการที่ประชากรส่วนใหญ่ยังคงอาศัยอยู่ในหมู่บ้านเล็กๆ
หรือชุมชนตามพื้นที่ที่เป็นภูเขาหรือป่าไม้ในลักษณะสังคมชนบท
จึงเป็นข้อจำกัดในการติดต่อสื่อสารเพราะต้องใช้เวลาในการติดตั้งระบบสาธารณูปโภคโทรคมนาคมภาคพื้นดิน
แม้แต่บริการโทรศัพท์พื้นฐานธรรมดาหรือโทรศัพท์มือถือก็ยังขาดแคลนในเขตพื้นที่ที่อยู่ห่างไกลหรือพื้นที่ที่เข้าถึงได้ยากเหล่านี้
(ที่มา: http://www.indexmundi.com)

  บริษัท ลาว เทเลคอมมิวนิเคชั่นส จำกัด (Lao Telecommunications - LTC)
  เป็นหนึ่งในผู้ให้บริการรายใหญ่ของไอพีสตาร์ในประเทศลาว ได้นำระบบไอพีสตาร์ไปใช้เป็น
  Backhaul Network สำหรับเครือข่าย GSM
  เพื่อให้สามารถให้บริการทั้งทางด้านเสียงและข้อมูลจากเครือข่าย GSM
  บริเวณพื้นที่ห่างไกลในทุกส่วนของประเทศ
  เนื่องด้วยประสิทธิภาพเทคโนโลยีบรอดแบนด์ของไอพีสตาร์และคุณสมบัติของดาวเทียมที่สามารถให้บริการครอบคลุมทุกพื้นที่ได้
  จึงนับเป็นการก้าวกระโดดโดยไม่ต้องพึ่งพาระบบสาธารณูปโภคโทรคมนาคมภาคพื้นดิน
  นอกจากการนำไอพีสตาร์ไปใช้เพื่อการพัฒนาระบบโทรคมนาคมพื้นฐานเพื่อการสื่อสารแล้ว
  ยังสามารถให้บริการด้านการสื่อสารที่เท่าเทียมกันจนถึงรากหญ้า
  และยังเป็นการสร้างโอกาสทางธุรกิจให้กับผู้ให้บริการรายย่อยอีกด้วย

-   ประเทศเวียดนาม

  เวียดนามเป็นประเทศที่เศรษฐกิจมีการเติบโตอย่างรวดเร็ว
  รวมถึงจำนวนผู้ใช้อินเทอร์เน็ตซึ่งมีมากถึง 17.5 ล้านคน คิดเป็นร้อยละ 20.6
  ของจำนวนประชากรทั้งหมด (ที่มา: www.internetworldstats.com) อย่างไรก็ตาม
  ในประเทศเวียดนามยังคงมีความต้องการใช้อินเทอร์เน็ตในพื้นที่ห่างไกลที่ระบบโทรคมนาคมพื้นฐานยังเข้าไปไม่ถึง
  โดยรัฐบาลมีแผนงานในอันที่จะเติมเต็มช่องว่างดังกล่าวโดยใช้ระบบไอพีสตาร์

  บริษัทฯ
  ได้ร่วมมือกับพันธมิตรทางกลยุทธ์ที่เป็นบริษัทโทรคมนาคมที่มีชื่อเสียงและใหญ่ที่สุดของเวียดนามคือ
  Vietnam Telecom International (VTI) ซึ่งเป็นผู้ให้บริการหลักไอพีสตาร์ (National
  Service Operator) ในเวียดนาม
  โดยจะเน้นไปที่การเชื่อมต่อระบบไอพีสตาร์ให้แก่หน่วยงานของรัฐบาลและโรงเรียนต่างๆ
  ทั่วประเทศ

-   ประเทศมาเลเซีย

  ประเทศมาเลเซียมีประชากรทั้งสิ้น 27.4 ล้านคน ส่วนใหญ่อาศัยอยู่ในคาบสมุทรฝั่งตะวันตก
  ส่วนในรัฐทางฝั่งตะวันออกคือ ซาบาร์และซาราวัค
  มีประชากรอาศัยอยู่น้อยและมีการพัฒนาค่อนข้างน้อยอีกด้วย

  ในปี 2549
  อัตราส่วนของผู้ใช้อินเทอร์เน็ตเมื่อเทียบกับจำนวนประชากรในประเทศมาเลเซียมีประมาณร้อยละ
  40 ซึ่งเป็นจำนวนค่อนข้างสูง ทั้งนี้
  เป็นผลสืบเนื่องมาจากการผลักดันของภาครัฐที่ต้องการเป็นประเทศที่มีการศึกษาเป็นพื้นฐานทางเศรษฐกิจ
  (Knowledge Based Economy) นั่นเอง
  รัฐบาลมาเลเซียได้จัดตั้งโครงการให้บริการโทรคมนาคมเพื่อประโยชน์สาธารณะ (Universal
  Service Provision –USP) เพื่อลดช่องว่างทางเทคโนโลยีของประชากร
  โดยแบ่งโครงการออกเป็น 3 ระยะ
  สำหรับระยะแรกมีจุดประสงค์เพื่อให้บริการระบบโทรศัพท์พื้นฐานแก่พื้นที่ที่ไม่มีบริการทั้ง 89 เขต
  ซึ่งมีอัตราส่วนของผู้ที่ใช้ระบบ PSTN อยู่ร้อยละ 20 ส่วนในระยะที่สอง
  จะเน้นการให้บริการเชื่อมต่ออินเทอร์เน็ตบรอดแบนด์เข้าสู่พื้นที่ในอีก 87 เขต
  และระยะที่สามเป็นการให้บริการเชื่อมต่ออินเทอร์เน็ตให้กับห้องสมุดและและศูนย์สื่อสารในโครงการ

  ในปี 2550 บริษัทฯ ได้เป็นพันธมิตรกับบริษัท Time dotcom (TdC) ในประเทศมาเลเซีย
  ซึ่งเป็นบริษัทโทรคมนาคมที่มีประสบการณ์ในเรื่องช่องทางการจัดจำหน่ายและมีความชำนาญในตลาดเป็นอย่างดี
  โดยมีเป้าหมายที่จะทำการตลาดในกลุ่มผู้ใช้งานประเภทต่างๆ เช่น
  โครงการภาครัฐเพื่อให้บริการโทรคมนาคมเพื่อประโยชน์สาธารณะ ผู้ใช้บริการประเภทองค์กร
  และเจ้าของกิจการรายย่อย (SME)

-   ประเทศเกาหลี

  ประเทศเกาหลีเป็นประเทศที่มีอัตราส่วนผู้ใช้อินเทอร์เน็ตความเร็วสูงมากที่สุดในโลก
  โดยมีสัดส่วนต่อครัวเรือนถึงร้อยละ 90 จากการสำรวจเมื่อเดือนกันยายน ปี 2550
  และในเดือนเดียวกันนั้นเอง พบว่ามีอัตราการใช้อินเทอร์เน็ตบรอดแบนด์ความเร็วสูงเกินร้อยละ
  30 เป็นครั้งแรกในโลก (ที่มา: www.Korea.net) อย่างไรก็ตาม
  เชื่อว่ายังมีโอกาสสำหรับการให้บริการไอพีสตาร์ในการถ่ายทอดสัญญาณภาพแบบดิจิตอล
  และกลุ่มผู้ใช้องค์กร เนื่องจากไอพีสตาร์มีต้นทุนต่ำ

  บริษัทฯ ได้ร่วมมือกับบริษัท OCL Solution ในประเทศเกาหลี
  ซึ่งเป็นผู้นำในการให้บริการประเภท VSAT
  โดยติดตั้งสถานีควบคุมเครือข่ายไอพีสตาร์และให้บริการไอพีสตาร์ นอกจากนี้ บริษัทฯ และบริษัท
  OCL Solution จะร่วมมือกันเพื่อขายผ่านผู้ให้บริการในประเทศด้วย

-   ประเทศญี่ปุ่น

  ประเทศญี่ปุ่นเป็นประเทศที่มีอัตราส่วนของผู้ใช้อินเทอร์เน็ตบรอดแบนด์สูง
  และมีโครงข่ายโทรคมนาคมที่ทันสมัย โดยในปี 2550 มีผู้ใช้บริการบรอดแบนด์สูงถึงร้อยละ 83
  ซึ่งแม้ว่าจะลดลงเล็กน้อยจากร้อยละ 85 ในปี 2549
  แต่อัตราส่วนการใช้อินเทอร์เน็ตบรอดแบนด์ต่อครัวเรือนก็ยังเพิ่มขึ้นจากร้อยละ 57 ในปี 2549
  เป็นร้อยละ 64 ในปี 2550 (ที่มา: www.apira.org) นอกจากนี้
  ประเทศญี่ปุ่นยังเป็นประเทศที่มีการเชื่อมอินเทอร์เน็ตผ่านสายไฟเบอร์ตรงสู่บ้าน
  (Fiber-To-The-Home หรือ FTTH) ตรงสู่บ้านมากที่สุดประเทศหนึ่งในโลก
  กล่าวคือคิดเป็นร้อยละ 30 ของการเชื่อมต่ออินเทอร์เน็ตของครัวเรือนซึ่งรองลงมาจากการใช้
  ADSL

  สำหรับตลาดที่มีการใช้บรอดแบนด์แพร่หลายอยู่แล้ว เช่น ในประเทศญี่ปุ่น
  บริการไอพีสตาร์ก็ยังสามารถเข้าไปทำตลาดได้
  ในส่วนของการให้บริการเชื่อมต่อเครือข่ายฉุกเฉินเมื่อเกิดภัยพิบัติทางธรรมชาติหรือเป็นระบบเครือข่ายสำรองให้กับองค์กรต่างๆ

-   ประเทศอินโดนีเซียและฟิลิปปินส์

  จากสถิติของ Internet World Stat
  พบว่าในประเทศอินโดนีเซียมีผู้ใช้อินเทอร์เน็ตเป็นจำนวนกว่า 20 ล้านคน ซึ่งเพิ่มขึ้นจากประมาณ
  16 ล้านคน ในปี 2549 หรืออยู่ในอันดับที่ห้าเมื่อเทียบกับประเทศอื่นๆ ในแถบเอเชีย นอกจากนี้
  ยังมีจำนวนผู้ใช้อินเทอร์เน็ต ซึ่งคิดเป็นตัวเลขเพียงแค่ร้อยละ 8.9 จากจำนวนประชากรทั้งสิ้น
  224 ล้านคน มีอัตราการเติบโตสูงถึงร้อยละ 900 ในช่วงระยะเวลา 7 ปี ที่ผ่านมา

  สำหรับประเทศฟิลิปปินส์นั้น อัตราการใช้อินเทอร์เน็ตเมื่อเทียบกับจำนวนประชากรทั้งหมด
  คิดเป็นร้อยละ 16 หรือเพิ่มขึ้นจากจำนวน 9 ล้านคนในปี 2549 มาเป็น 14 ล้านคน ในปี 2550
  อย่างไรก็ตาม
  ประเทศฟิลิปปินส์ยังคงมีอัตราการใช้อินเทอร์เน็ตค่อนข้างต่ำเมื่อเทียบกับประเทศอื่นๆ
  ในทวีปเอเชีย ทั้งนี้
  เนื่องมาจากต้นทุนในการเป็นเจ้าของคอมพิวเตอร์และผู้ที่ใช้บริการบรอดแบนด์ความเร็วสูงยังมีจำนวนน้อย
  จึงเป็นอุปสรรคในการเติบโตของบรอดแบนด์ในประเทศฟิลิปปินส์

  ผู้ใช้อินเทอร์เน็ตของทั้งสองประเทศยังคงกระจุกตัวอยู่ในตัวเมืองเป็นส่วนใหญ่
  โดยยังมีพื้นที่เกาะอีกนับพันเกาะที่ไม่มีบริการอินเทอร์เน็ต
  อาจกล่าวได้ว่าการเติบโตของประเทศฟิลิปปินส์และอินโดนีเซีย
  ขึ้นอยู่กับความสามารถในการติดตั้งโครงข่ายโทรคมนาคมพื้นฐานเพื่อเชื่อมเกาะเหล่านี้เข้าด้วยกันโดยเฉพาะอย่างยิ่งบริการอินเทอร์เน็ตความเร็วสูง
  การที่ประเทศอินโดนีเซียและฟิลิปปินส์มีลักษณะภูมิประเทศเป็นเกาะจำนวนนับพัน
  จึงเป็นโอกาสให้บริการไอพีสตาร์เข้ามามีบทบาทที่สำคัญ
  เพราะความสามารถในการให้บริการเชื่อมต่ออินเทอร์เน็ตความเร็วสูงที่มีประสิทธิภาพและประหยัดต้นทุน
  นอกจากนี้ ไอพีสตาร์ยังมีโอกาสให้บริการในอีกหลายพื้นที่ในเขตเมืองหรือบริเวณใกล้เคียง
  ซึ่งอาจจะมีบริการอินเทอร์เน็ตอยู่แล้วแต่ไม่เพียงพอกับความต้องการ
  หรือไม่สามารถให้บริการอินเทอร์เน็ตได้เนื่องจากโครงข่ายโทรคมนาคมพื้นฐานไม่มีประสิทธิภาพ

  ปัจจุบัน มีผู้ใช้บริการของไอพีสตาร์นับร้อยรายในประเทศฟิลิปปินส์และอินโดนีเซีย
  ซึ่งยังคงใช้บริการผ่านสถานีควบคุมเครือข่ายภาคพื้นดินไอพีสตาร์รุ่นแรก (First Generation
  Gateway) ที่ตั้งอยู่ที่ประเทศไต้หวัน อย่างไรก็ตาม ในปี 2550 บริษัทฯ
  ได้ลงนามในข้อตกลงร่วมกับพันธมิตรที่เป็นผู้ให้บริการโทรคมนาคมในประเทศทั้งสอง
  เพื่อให้บริการผ่านดาวเทียมไทยคม 4 (ไอพีสตาร์) ซึ่งในขณะนี้ บริษัทฯ
  กำลังดำเนินการก่อสร้างและติดตั้งสถานีควบคุมเครือข่ายภาคพื้นดินรุ่นที่สอง (Second
  Generation Gateway) ที่กรุงมนิลา และกรุงจาการ์ตา
  คาดว่าจะแล้วเสร็จและสามารถเริ่มให้บริการได้ภายในปี 2551 นอกจากนี้ บริษัทฯ
  มีแผนจะขยายช่องการจัดจำหน่ายโดยเจรจาหาพันธมิตรผู้ให้บริการไอพีสตาร์เพิ่มเติมด้วย

ภาพรวมของการให้ขยายโครงข่ายและการจำหน่ายอุปกรณ์ภาคพื้นดินไอพีสตาร์

บริษัทฯ ได้ร่วมมือกับพันธมิตรทางธุรกิจในประเทศต่างๆ
ในการดำเนินการขยายการให้บริการไอพีสตาร์ในภาคพื้นเอเชีย-แปซิฟิก โดยในปี 2550 ที่ผ่านมา
บริษัทฯ ได้ทำการติดตั้งสถานีภาคพื้นดินไอพีสตาร์รุ่นที่สองเพิ่มเติม ใน 4 ประเทศคือ มาเลเซีย
ฟิลิปปินส์ เกาหลี และอินโดนีเซีย ทำให้ในต้นปี 2551 โครงข่ายภาคพื้นดินไอพีสตาร์ของบริษัทฯ
จะครอบคลุมประเทศไทย พม่า เวียดนาม ออสเตรเลีย นิวซีแลนด์ จีน มาเลเซีย ฟิลิปปินส์ เกาหลี
อินโดนีเซียและกัมพูชา รวม 11 ประเทศ จากทั้งหมด 14 ประเทศ ตามแผนการให้บริการที่วางไว้
และในปี 2551 นี้ บริษัทฯ มีแผนที่จะขยายโครงข่ายภาคพื้นดินเพิ่มเติมในอีก 3 ประเทศ
คือประเทศอินเดีย ญี่ปุ่น และใต้หวัน

สำหรับยอดจำหน่ายของอุปกรณ์รับส่งสัญญาณปลายทางไอพีสตาร์นั้นได้มีการขยายตัวเพิ่มขึ้นในปี 2550
เนื่องจากมีความต้องการใช้อินเทอร์เน็ตความเร็วสูงเพิ่มขึ้นอย่างต่อเนื่อง โดยโครงการหลักๆ
ที่สร้างยอดขายของอุปกรณ์รับส่งสัญญาณปลายทางไอพีสตาร์ในปีนี้มาจากโครงการของรัฐบาลออสเตรเลียที่ต้องการให้ประชาชนในพื้นที่ห่างไกลสามารถเข้าถึงระบบอินเทอร์เน็ตบรอดแบนด์
โดยการสนับสนุนค่าใช้จ่ายบางส่วน ทำให้ผู้ใช้งานมีค่าใช้จ่ายที่ถูกลง ในขณะเดียวกัน
ในประเทศไทย ทีโอที
สามารถสร้างยอดขายอย่างต่อเนื่องจากการนำระบบไอพีสตาร์ไปเสริมโครงข่ายสายโทรศัพท์ที่มีอยู่เดิมและอินเทอร์เน็ตบรอดแบนด์
โครงการทั้งสองนี้สร้างยอดขายรวมมากกว่า 17,500 ชุดในปี 2550 และในปี 2551
สถานีภาคพื้นดินทั้ง 14 แห่ง จะสามารถเปิดบริการในเชิงพาณิชย์ได้อย่างเต็มรูปแบบ
และคาดว่าจะเป็นตัวกระตุ้นที่สำคัญที่จะผลักดันให้เกิดยอดขายเพิ่มขึ้นเป็นจำนวนมาก

ประเภทและระบบของดาวเทียมสื่อสาร

  เครือข่ายดาวเทียมสื่อสารที่ให้บริการอยู่ในโลก
  สามารถแบ่งตามลักษณะการครอบคลุมของพื้นที่ให้บริการของดาวเทียมออกเป็น 3 ประเภทดังนี้

-   ระบบดาวเทียมสื่อสารที่มีพื้นที่ให้บริการรอบโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลักคือ
    บริการโทรศัพท์ และถ่ายทอด สัญญาณรายการโทรทัศน์ระหว่างประเทศ เช่น
    ดาวเทียมอินเทลแซท ดาวเทียมอินมาร์แซท ซึ่งบริการดังกล่าวนี้จะให้บริการโดยใช้
    ดาวเทียมภายในเครือข่ายของตนทั้งหมด
    โดยไม่จำเป็นต้องอาศัยบริการเชื่อมต่อกับดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียม
    สื่อสารที่มุ่งหมายจะให้บริการทั้งในประเทศและระหว่างประเทศที่อยู่ใกล้เคียงในภูมิภาคเดียวกันหรือระหว่างภูมิภาค
    เช่น ดาวเทียมยูเทลแซท ในทวีปยุโรป ดาวเทียมอาหรับแซท
    ในย่านตะวันออกกลางและตอนเหนือของทวีปแอฟริกา ดาวเทียมเอเชียแซท
    ดาวเทียมแอปสตาร์ และดาวเทียมไทยคม 5 (ในย่านความถี่ C-Band)
    ซึ่งให้บริการในทวีปเอเชีย

-   ระบบดาวเทียมสื่อสารภายในประเทศ (Domestic System) หมายถึง
    ดาวเทียมสื่อสารที่ให้บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม 1A และ ดาวเทียมไทยคม 2
    ซึ่งให้บริการในประเทศไทย และประเทศในแถบอินโดจีน

ทั้งนี้ จากประเภทและระบบของดาวเทียมสื่อสารมาตรฐานข้างต้น
จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ Regional
System แม้ว่าดาวเทียมไทยคม 5 จะมีพื้นที่ให้บริการที่ครอบคลุมถึง 4 ทวีป คือ เอเชีย ยุโรป
ออสเตรเลีย และแอฟริกา
แต่ดาวเทียมไทยคมต้องอาศัยการเชื่อมต่อเครือข่ายกับดาวเทียมอื่นในการที่จะให้บริการเชื่อมต่อไปถึงทวีปอเมริกาเหนือและอเมริกาใต้
เป็นต้น โดยบริษัทฯ
จะไปทำการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปนั้นๆ

การจองตำแหน่งวงโคจรและการประสานงานความถี่

เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
การจองตำแหน่งวงโคจรและการประสานงานความถี่จึงมีความสำคัญอย่างยิ่ง
องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ ITU
ประเทศไทยเข้าร่วมเป็นสมาชิกของสหภาพโทรคมนาคมระหว่างประเทศ
โดยมีสำนักงานคณะกรรมการกิจการโทรคมนาคมแห่งชาติ (กรมไปรษณีย์โทรเลข เดิม)
กระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจาประสานงาน

ITU ได้จัดแบ่งตำแหน่งวงโคจรของดาวเทียมเหนือพื้นโลกออกเป็น 3 ภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อินเดียและแปซิฟิก

ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
Slot) โดยการกรอกข้อมูลทางเทคนิคของระบบดาวเทียม
รวมทั้งสถานีภาคพื้นดินลงในแบบฟอร์มที่กำหนด ส่งไปให้สำนักงานวิทยุคมนาคม (Bureau of
Radio Communication หรือ BR) ซึ่งเป็นหน่วยงานที่ขึ้นตรงกับ ITU
ทำการตรวจสอบความถูกต้อง หลังจาก BR ตรวจสอบแล้ว
ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular ในรูปแบบ
CD-ROM และส่งแจ้งให้ประเทศต่างๆ ที่เป็นประเทศที่เป็นสมาชิกของ ITU
พิจารณาและทำการทักท้วงหากมีแนวโน้มที่จะมีการรบกวนเกิดขึ้น

สำหรับเอกสารในขั้นตอนการประสานงานหรือเอกสารตีพิมพ์ใน ขั้น ”C” (Request for
Coordination) ใน Weekly Circular เมื่อประเทศสมาชิกได้รับหนังสือเวียนดังกล่าวแล้ว
จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะก่อให้เกิดการรบกวน
จะต้องแจ้งทักท้วงไปยังประเทศที่ประสงค์จะจัดตั้งข่ายสื่อสารนั้น พร้อมทั้งแจ้งไปยัง BR ภายใน 4
เดือน แต่หากพ้นกำหนดดังกล่าวแล้ว
ไม่มีประเทศใดทักท้วงจะถือว่าทุกประเทศให้การยอมรับในการติดตั้งข่ายสื่อสารดาวเทียมดวงใหม่นี้

แต่ถ้าหากว่าข่ายสื่อสารดาวเทียมดวงใหม่ที่มีประเทศใดๆ
ทักท้วงมาจะต้องมีการติดต่อประสานงานกัน
และจะต้องดำเนินการประสานงานต่อไปเพื่อให้ได้ข้อตกลงในการใช้งานความถี่ร่วมกัน

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
78.5°E ได้แก่ จีน อังกฤษ อินเดีย อินโดนีเซีย ตองก้า องค์การอินเทลแซท องค์การอินมาร์แซท
มาเลเซีย สิงคโปร์ รัสเซีย องค์การอินเตอร์สปุทนิก องค์การยูเทลแซท อิตาลี และสหรัฐอเมริกา

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
120°E ได้แก่ จีน อินโดนีเซีย อังกฤษ รัสเซีย ตองก้า องค์การอินเทลแซท สหรัฐอเมริกา
องค์การยูเทลแซท อินเดีย มาเลเซีย สิงคโปร์ อิหร่าน และญี่ปุ่น

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
119.5°E ได้แก่ ฝรั่งเศส อังกฤษ อินเดีย อินโดนีเซีย ญี่ปุ่น เกาหลีใต้ ปาปัวนิวกีนี สิงคโปร์
สหรัฐอเมริกา ออสเตรเลีย จีน เยอรมัน ลาว สักเซมเบอร์ก มาเลย์เซีย นิวซีแลนด์ ฟิลิปปินส์
รัสเซีย และเวียดนาม

ประเทศหรือหน่วยงานต่างๆ ที่ประสานงานเรียบร้อยแล้วจะให้ความเห็นชอบ (Agreement)
และแจ้งไปยัง BR ข่ายสื่อสารดาวเทียมดวงใหม่นี้ก็พร้อมที่จะแจ้งขอจดทะเบียนความถี่
(Notification) ได้ โดยในขณะนี้ดาวเทียม THAICOM-1A ที่ 120°E และ THAICOM-2 ที่
78.5°E ได้ทำการขอจดทะเบียนกับทาง ITU เป็นที่เรียบร้อยแล้ว ส่วนดาวเทียม ไทยคม 4
(IPSTAR) ที่ 119.5°E และดาวเทียม THAICOM-5 ที่ 78.5°E
นั้นอยู่ในขั้นตอนการจดทะเบียนความถี่กับทาง ITU

ดาวเทียมที่ให้บริการในย่านเอเชีย-แปซิฟิก

ในปัจจุบัน จำนวนดาวเทียมที่มีพื้นที่ให้บริการครอบคลุมพื้นที่แถบเอเชีย-แปซิฟิกมีจำนวนทั้งสิ้น 125
ดวง และมีรายละเอียดดังต่อไปนี้

จำนวนดาวเทียมที่มีพื้นที่ให้บริการ

-   แบบ Global System จำนวน 23 ดวง

-   แบบ Regional System จำนวน 76 ดวง

-   แบบ Domestic System จำนวน 26 ดวง

  ดังนั้น รวมจำนวนดาวเทียมทั้งสิ้นในแถบเอเชีย-แปซิฟิก 125 ดวง

  (ข้อมูลแก้ไขปรับปรุง เดือนมกราคม พ.ศ. 2551)

ที่มา: 1) 2007 International Satellite Directory

2) Website: www.tbs-satellite.com

หมายเหตุ: พิจารณาจากตำแหน่งวงโคจร ที่ 0°E ถึง 180°E

การแข่งขันภายในอุตสาหกรรม

ดังที่ได้กล่าวข้างต้นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค ที่เน้นกิจกรรมทางการตลาดในแถบเอเชีย-แปซิฟิก ถึงแม้มีดาวเทียมที่ให้บริการในภูมิภาคนี้ประมาณ 125 ดวง แต่อย่างไรก็ตาม คู่แข่งที่สำคัญของบริษัทฯ ส่วนใหญ่ก็เป็นดาวเทียมที่มีพื้นที่ให้บริการในระดับภูมิภาคเช่นเดียวกัน โดยคู่แข่งขันหลักในภูมิภาคนี้ได้แก่

  ---------------------------------------- ------------------------------
  บริษัท                                     ประเทศ

  Asia Satellite Telecommunications        ฮ่องกง (ประเทศจีน)
  (Asiasat)                                

  APT Satellite Holdings (Apstar)          ฮ่องกง (ประเทศจีน)

  Intelsat ,Ltd. (Intelsat)                สหรัฐอเมริกา

  Satelindo (Palapa)                       อินโดนีเซีย

  Measat Satellite System Sdn Bhd (Measat) มาเลเซีย
  ---------------------------------------- ------------------------------

ที่มา: 1) 2007 International Satellite Directory

2) Website: www.tbs-satellite.com

ปัจจุบันมีบางประเทศในแถบเอเชีย-แปซิฟิก ที่ส่งดาวเทียมขึ้นสู่วงโคจรเพื่อให้บริการดาวเทียมภายในประเทศ เช่น ประเทศอินเดีย ซึ่งนับว่าเป็นคู่แข่งที่สำคัญของบริษัทฯ เช่นกัน 

การแข่งขันของธุรกิจดาวเทียมในภูมิภาคเอเชีย-แปซิฟิก

ปัจจุบันสภาพตลาดและการแข่งขันในการให้บริการดาวเทียมในภูมิภาคเอเชีย-แปซิฟิกสามารถแยกพิจารณาสภาวะของความต้องการในตลาดและสภาวะการแข่งขันได้เป็น 2 ประเภท โดยพิจารณาจากชนิดของย่านความถี่ในการใช้งานช่องสัญญาณดาวเทียมในภูมิภาคเอเชีย-แปซิฟิก คือ

1) ย่าน C-Band สภาวะของตลาดโดยรวมสำหรับการใช้งานช่องสัญญาณดาวเทียมย่าน C-Band นี้ยังอยู่ในลักษณะที่ความต้องการใช้งานน้อยกว่าปริมาณช่องสัญญาณดาวเทียมที่มีให้บริการในปัจจุบัน ทั้งนี้เนื่องมาจากอัตราการเติบโตของจำนวนความถี่ย่าน C-Band จากผู้ให้บริการ สูงกว่าอัตราการเติบโตของความต้องการความถี่ในย่าน C-Band ซึ่งเป็นความถี่ที่มีการนำมาใช้งานอย่างกว้างขวางเป็นเวลานานนับสิบปี โดยเฉพาะอย่างยิ่งในการใช้งานเพื่อจุดประสงค์ในการติดต่อสื่อสารข้อมูล แต่เนื่องจากความถี่ย่าน C-Band สำหรับดาวเทียมในวงโคจรค้างฟ้า (Fixed Satellite Service-FSS) ตามธรรมชาติมีอยู่จำกัด และเป็นประเภทที่ได้รับความนิยมในการใช้งานด้านสื่อสาร ทำให้ดาวเทียมดวงใหม่ๆ ไม่สามารถจองใช้วงโคจรบนอวกาศเพื่อใช้ความถี่ย่าน C-Band เพิ่มเติมได้ นอกจากจะรอให้ดาวเทียมดวงเก่า ณ ตำแหน่งนั้นหมดอายุลง และผู้ที่ให้บริการเดิมไม่ใช้สิทธิในการใช้ตำแหน่งวงโคจร ณ ตำแหน่งนั้น จึงจะส่งดาวเทียมดวงใหม่ขึ้นไปแทนที่ได้ 

จากสภาวะขาดแคลนดังกล่าวจึงทำให้การแข่งขันในตลาดการให้บริการช่องสัญญาณดาวเทียมในย่าน C-Band นี้มีไม่มากนัก ผู้ให้บริการส่วนใหญ่จะไม่เน้นการแข่งขันด้านราคา แต่จะเน้นจุดขายที่คุณภาพความแรงของสัญญาณ (Effective Isotropic Radiated Power: EIRP) และพื้นที่ให้บริการที่ครอบคลุม (footprint) จุดต่างๆ ตามที่ลูกค้าต้องการ ตัวอย่างเช่น ดาวเทียมไทยคม ย่าน C-Band จะมีความแรงสัญญาณสูงสุดสำหรับการใช้งานในประเทศไทย ประเทศในแถบอินโดจีนและประเทศอินเดีย จึงทำให้ดาวเทียมไทยคมได้รับความนิยมอย่างมากในการใช้งานจากผู้ใช้ในภูมิภาคดังกล่าว ทั้งนี้ สภาพตลาดและการแข่งขันเช่นนี้จะคงอยู่ไปอีกระยะหนึ่งจนกว่าทิศทางในการใช้งานย่านความถี่อื่นๆ จะได้รับการยอมรับและมีการใช้งานอย่างกว้างขวางมากขึ้น รวมถึงเงื่อนไขการเปิดเสรีหรือการผ่อนคลายข้อกำหนดที่เกี่ยวข้องการกับการใช้งานดาวเทียมย่านความถี่อื่นๆ ในแต่ละประเทศด้วยเช่นกัน

2) ย่าน Ku-Band สภาวะของตลาดโดยรวมสำหรับการใช้งานช่องสัญญาณดาวเทียมย่าน Ku-Band นี้ยังอยู่ในลักษณะที่ความต้องการใช้งานน้อยกว่าปริมาณช่องสัญญาณดาวเทียมที่มีให้บริการ ในปัจจุบันถึงแม้ว่าความถี่ในย่าน Ku-Band สามารถให้ความแรงสัญญาณสูงกว่าย่าน C-Band หลายเท่า ซึ่งมีผลให้ผู้ใช้สามารถใช้จานรับสัญญาณขนาดเล็กเพียง 60-90 เซนติเมตร ในการรับสัญญาณตรงจากดาวเทียม หรือที่เราเรียกว่าการรับสัญญาณในระบบ Direct-to-Home หรือ DTH นั่นเอง จึงช่วยเพิ่มความสะดวกให้แก่ผู้รับในการติดตั้งอุปกรณ์เพื่อรับชมรายการและการพัฒนาการผลิตอุปกรณ์ ทำให้ราคาอุปกรณ์รับโทรทัศน์ผ่านดาวเทียมลดต่ำลงมาก

นอกจากนี้ ปัจจุบันมีการเติบโตของ High Definition Television (HDTV) ในประเทศอเมริกาและยุโรป โดย HDTV เป็นโทรทัศน์ที่ให้ความละเอียดและความกว้างของภาพมากกว่าโทรทัศน์ที่ใช้งานในปัจจุบัน ซึ่งการพัฒนาอย่างต่อเนื่องของ HDTV จะนำไปสู่การเพิ่มขึ้นของจำนวนช่องรายการโทรทัศน์ และส่งผลให้มีความต้องการใช้งานช่องสัญญาณดาวเทียมเพิ่มขึ้น โดยคาดว่า HDTV จะเข้ามาในแถบเอเชียในเร็วๆ นี้

อย่างไรก็ดี เพื่อให้สอดคล้องกับสภาวะการแข่งขันดังกล่าว บริษัทฯ ได้ริเริ่มพัฒนาการให้บริการรูปแบบใหม่ๆ โดยเน้นการใช้งาน Ku-Band เพื่อส่งเสริมให้ลูกค้ามีความเข้าใจ และมั่นใจในบริการช่องสัญญาณดาวเทียมย่านความถี่นี้มากยิ่งขึ้น ตัวอย่างเช่น บริการ Private Business TV, บริการ Educational TV นอกจากนี้ ทิศทางแนวโน้มของการเปิดให้บริการเครือข่าย Direct-to-Home ตามกระแสการเปิดเสรีภายใต้ข้อตกลงขององค์การการค้าโลก ก็จะทำให้การใช้งานช่องสัญญาณดาวเทียมย่านความถี่ Ku-Band เป็นไปอย่างกว้างขวางมากขึ้นในอนาคตอันใกล้นี้ และการดำเนินกิจกรรมทางการตลาดของระบบดาวเทียมไอพีสตาร์โดยเริ่มให้บริการระยะแรกจะเพิ่มอัตราการใช้งานของ Ku-Band อีกทางหนึ่ง

เมื่อวันที่ 21 ธันวาคม 2550 สภานิติบัญญัติแห่งชาติ (สนช)
ได้อนุมัติผ่านร่างพระราชบัญญัติการประกอบกิจการกระจายเสียงและกิจการโทรทัศน์
ซึ่งคาดว่าจะมีการลงพระปรมาภิไธยเพื่อประกาศในราชกิจจานุเบกษาและบังคับใช้เป็นกฎหมายต่อไปภายในไตรมาสแรกของปี
2551
ผลของกฎหมายนี้จะส่งเสริมและเพิ่มจำนวนผู้ประกอบกิจการกระจายเสียงและกิจการโทรทัศน์ในประเทศไทย
ทำให้มีความต้องการช่องสัญญาณดาวเทียมย่าน C-Band และ Ku-Band มากขึ้น

นอกจากที่กล่าวข้างต้นแล้วยังมีปัจจัยอื่นๆ ที่ส่งผลกระทบกับสภาพตลาดและการแข่งขันในอุตสาหกรรมการให้บริการวงจรดาวเทียม ได้แก่

การขยายตัวทางเศรษฐกิจในประเทศจีน อินเดีย และประเทศในเอเชียใต้ ส่งผลให้มีการพัฒนาระบบเครือข่ายสื่อสารโทรคมนาคมอย่างกว้างขวาง และนำไปสู่ความต้องการใช้ดาวเทียมเพิ่มมากขึ้น

การพัฒนาเทคโนโลยีและรูปแบบการประยุกต์ใช้งานดาวเทียม ส่งผลให้มีการขยายตัวของการใช้งานดาวเทียม เช่น ระบบโทรศัพท์ชนบทผ่านดาวเทียม (Rural Telephony) ระบบอินเทอร์เน็ต ระบบออกอากาศโทรทัศน์โดยตรงผ่านดาวเทียม (DTH) เป็นต้น

สภาวะการเติบโตทางเศรษฐกิจของประเทศในแถบเอเชียตะวันออกเฉียงใต้ ทำให้ปริมาณการขยายตัวของการใช้งานเครือข่ายดาวเทียมมีอัตราสูงขึ้น แต่เนื่องจากปริมาณช่องสัญญาณดาวเทียมที่มีให้บริการมีมากกว่าความต้องการใช้งาน ทำให้ยังคงมีการแข่งขันด้านราคาในบางพื้นที่ 

การแข่งขันของธุรกิจดาวเทียมในประเทศจีนและอินเดีย

การแข่งขันโดยทั่วไปในธุรกิจการให้บริการช่องสัญญาณดาวเทียมประเภท Conventional
Satellite ในประเทศอินเดียมีการแข่งขันกันสูงในด้านของราคา
ซึ่งทำให้ราคาโดยรวมของการให้บริการช่องสัญญาณดาวเทียมต่ำลง
ลูกค้าจึงมีทางเลือกมากขึ้นหากมองในแง่ของราคา อย่างไรก็ดี
คุณภาพของการให้บริการก็เป็นอีกปัจจัยหนึ่งที่ลูกค้าให้ความสำคัญ
จึงอาจกล่าวได้ว่าการให้บริการช่องสัญญาณดาวเทียมของไทยคมในประเทศอินเดียนั้นสามารถที่จะรักษาตลาดไว้ได้ระดับหนึ่ง

สำหรับในประเทศจีน
เนื่องจากพื้นที่การให้บริการของดาวเทียมไทยคมในปัจจุบันไม่ได้ครอบคลุมพื้นที่ประเทศจีน
แม้การแข่งขันในธุรกิจการให้บริการช่องสัญญาณดาวเทียมในประเทศจีนจะมีมากเนื่องจากมีผู้ให้บริการหลายราย
แต่บริษัทฯ ไม่ได้รับผลกระทบโดยตรงจากการแข่งขันดังกล่าว

สำหรับการแข่งขันในด้านการให้บริการดาวเทียมบรอดแบนด์
เนื่องจากประเทศจีนและอินเดียเป็นฐานการตลาดที่ค่อนข้างใหญ่
และมีความต้องการบริการบรอดแบนด์เป็นจำนวนมากกว่าปริมาณการให้บริการที่ไอพีสตาร์สามารถให้ได้ในประเทศนั้นๆ
จึงเชื่อว่า บริษัทฯ มีโอกาสในการสร้างตลาดของธุรกิจดาวเทียมบรอดแบนด์ ทั้งนี้
ในปัจจุบันยังไม่มีบริการอินเทอร์เน็ตบรอดแบนด์ผ่านดาวเทียมรายใดที่ใช้เทคโนโลยีที่มีประสิทธิภาพสูงในราคาที่เหมาะสมเทียบเท่าบริการไอพีสตาร์ทั้งในประเทศจีนและอินเดีย

ปัจจุบัน บริษัทฯ ได้เริ่มให้บริการไอพีสตาร์ในประเทศจีนแล้ว โดยมีสถานีภาคพื้นดินไอพีสตาร์รุ่นที่ 2
(Second Generation Gateway) จำนวน 3 แห่ง ที่เมืองปักกิ่ง กวางโจว และเซี่ยงไฮ้
และกำลังดำเนินการติดตั้งสถานีภาคพื้นดินของไอพีสตาร์ในประเทศอินเดียอีก 2
แห่งให้แล้วเสร็จภายในปี 2551 นี้

การแข่งขันจากอุตสาหกรรมที่เกี่ยวข้อง 

การให้บริการในการติดต่อสื่อสารผ่านดาวเทียมมีดาวเทียมเป็นตัวกลางเชื่อมผ่านสัญญาณระหว่างเครือข่าย
ดังนั้น การแข่งขันจากอุตสาหกรรมที่เกี่ยวข้องกับธุรกิจนี้คือ
การใช้บริการในการเชื่อมผ่านสัญญาณระหว่างเครือข่ายโดยตัวกลางประเภทอื่น ได้แก่
เครือข่ายสายเคเบิลทองแดง เครือข่ายสายเคเบิลใยแก้วนำแสง และการใช้คลื่นไมโครเวฟ
(Microwave) หรือคลื่นวิทยุที่ใช้ความถี่ต่ำอื่นๆ เช่น HF VHF และ UHF เป็นต้น
ซึ่งตัวกลางที่เป็นคู่แข่งขันสำคัญ ได้แก่ ตัวกลางที่ใช้สายเคเบิลใยแก้วนำแสง
ซึ่งเป็นตัวกลางในการผ่านสัญญาณที่มีประสิทธิภาพสูง
และสามารถให้บริการในการติดต่อสื่อสารได้ทุกประเภท ไม่ว่าจะเป็นสัญญาณภาพ เสียงหรือข้อมูล
ในคุณภาพและความจุของสัญญาณที่สูงมาก

อย่างไรก็ตาม การให้บริการในการติดต่อสื่อสารผ่านทางสายเคเบิลใยแก้วนำแสงยังมีข้อจำกัดต่างๆ
ดังนี้

1)  เวลาในการสร้างหรือขยายเครือข่ายเพิ่มเติมจะต้องใช้เวลานานกว่าการใช้ตัวกลางทางด้านดาวเทียม
    เพราะต้องมีการวางสายเชื่อมโยงตามจุดต่างๆ ที่ต้องการติดต่อสื่อสารกัน

2)  การลงทุนในการเชื่อมโยงเครือข่ายในแต่ละจุดนั้นต้องใช้งบลงทุนสูงมาก
    ทำให้ผู้ประกอบการต้องคำนึงถึงเฉพาะการเชื่อมโยงระหว่างจุดหรือพื้นที่ที่สำคัญๆ เท่านั้น

3)  พื้นที่ให้บริการ หรือการสร้างเครือข่ายให้ครอบคลุมตามพื้นที่ต่างๆ
    มีน้อยกว่าการให้บริการผ่านดาวเทียม ทำให้บางพื้นที่ที่ไม่มีการโยงของสายเคเบิล
    หรือในจุดที่สายเคเบิลเข้าไม่ถึงจะขาดโอกาสในการติดต่อสื่อสาร

4)  ความคล่องตัวในการใช้งานของสายเคเบิลจะน้อยกว่าการใช้บริการผ่านดาวเทียม
    เพราะไม่สามารถเคลื่อนย้ายอุปกรณ์จากจุดที่ติดตั้งได้

จากข้อจำกัดข้างต้น
แสดงให้เห็นว่าการติดต่อสื่อสารโดยผ่านตัวกลางของสายเคเบิลใยแก้วนำแสงนั้นจะเหมาะกับการใช้งานในบางลักษณะ
เช่น การเชื่อมโยงสัญญาณปริมาณมากๆ ระหว่างชุมสายโทรศัพท์ด้วยกัน
เพราะเป็นการเชื่อมโยงระหว่างจุดหลักๆ
ดังนั้นผู้ประกอบการยังคงใช้ดาวเทียมมาเป็นตัวกลางสำรองในการเชื่อมโยงดังกล่าวด้วย

กลยุทธ์ทางการตลาดในปี 2550

ในปี 2550 ที่ผ่านมา บริษัทฯ
ได้มีการดำเนินการเพื่อให้บริการไอพีสตาร์ในตลาดเอเชีย-แปซิฟิกในหลายส่วน
โดยมีการก่อสร้างสถานีควบคุมภาคพื้นดินในหลายประเทศ
ซึ่งเป็นจุดเริ่มต้นที่สำคัญในการให้บริการบรอดแบนด์ผ่านดาวเทียมเนื่องจากจะเป็นสถานีที่ใช้ติดต่อสื่อสารระหว่างดาวเทียมไทยคม
4 (ไอพีสตาร์) และสถานีภาคพื้นดิน รวมทั้งผู้ใช้ปลายทาง

ในปัจจุบัน ไอพีสตาร์ได้เปิดให้บริการครอบคลุมพื้นที่ 8 ประเทศ
และมีสถานีภาคพื้นดินไอพีสตาร์รุ่นที่สอง รวมทั้งสิ้น 11 แห่ง ในประเทศไทย เวียดนาม พม่า จีน
(ปักกิ่ง กวางเจา เซี่ยงไฮ้) ออสเตรเลีย (คาร์ลกูลี่และโบรคเค็นฮิลล์) นิวซีแลนด์
กัมพูชาและเกาหลี ส่วนอีก 2 แห่งในประเทศอินเดีย (เดลลีและมุมไบ)
รวมทั้งที่ประเทศอินโดนีเซีย มาเลเซีย และฟิลิปปินส์ คาดว่าจะเสร็จภายในครึ่งแรกของปี 2551
และสถานีภาคพื้นดินไอพีสตาร์ที่ไต้หวันก็คาดว่าจะแล้วเสร็จภายในปีนี้เช่นกัน

-   กลยุทธ์ด้านราคา

  สำหรับประเทศที่เป็นตลาดสำคัญของไอพีสตาร์ บริษัทฯ
  จะเข้าไปมีส่วนร่วมช่วยริเริ่มรายการส่งเสริมการขายสำหรับผู้ให้บริการที่ขายส่ง
  รวมถึงมีส่วนร่วมในเรื่องโครงสร้างและแผนธุรกิจที่จำเป็นในการริเริ่มและส่งเสริมบริการของไอพีสตาร์
  ตัวอย่างเช่น ในประเทศไทย บริษัทฯ ได้ช่วยทีโอทีเริ่มต้นสร้างแพคเกจสำหรับลูกค้าทั่วไป
  ส่วนในประเทศออสเตรเลียและนิวซีแลนด์ บริษัทฯ
  ได้ทำงานร่วมกับผู้ให้บริการที่เป็นพันธมิตรโดยช่วยศึกษาและกำหนดราคาค่าบริการให้เหมาะสม
  และสามารถได้รับทุนสนับสนุนจากรัฐบาลที่จะให้แก่ผู้ให้บริการเพื่อให้จัดหาบริการอินเทอร์เน็ตบรอดแบนด์ให้แก่ประชาชนในพื้นที่ห่างไกลภายใต้โครงการ
  Australian Broadband Connect Program นอกจากนี้ บริษัทฯ
  ยังอยู่ระหว่างการให้ความร่วมมือกับผู้ให้บริการ
  และสนับสนุนการเริ่มต้นธุรกิจการให้บริการไอพีสตาร์ในประเทศเวียดนาม กัมพูชา และจีน

-   การสร้างพันธมิตรทางธุรกิจ

  บริษัทฯ ดำเนินการพัฒนาผลิตภัณฑ์ใหม่ๆ ผ่านการร่วมมือกับพันธมิตรทางธุรกิจอย่างต่อเนื่อง
  เพื่อนำอุปกรณ์ไอพีสตาร์ไปใช้กับผลิตภัณฑ์อื่น เช่น จานดาวเทียมของ Raysat
  ซึ่งเป็นการสร้างสรรค์ผลิตภัณฑ์ใหม่คือ iMOVE หรือการใช้ผลิตภัณฑ์ของ Sat-Ed
  กับระบบไอพีสตาร์ทำให้เกิดผลิตภัณฑ์ใหม่ทางสื่ออิเล็กทรอนิกส์ (E-learning) นอกจากนี้ ในปี
  2550 บริษัทฯ ยังตั้งโครงการชื่อว่า Partner Program โดยเป็นการร่วมมือกันระหว่างบริษัทฯ
  และพันธมิตร เพื่อสร้างสรรค์ผลิตภัณฑ์ใหม่ๆ ที่ใช้กับระบบไอพีสตาร์ที่ใช้งานได้จริงให้กับตลาด

-   รายการส่งเสริมการขาย

  บริษัทฯ มีกลยุทธ์ในการสร้างความแตกต่างในการให้บริการด้วยบริการเสริมที่ช่วยเพิ่มมูลค่า
  (Value Added Services) ให้กับผลิตภัณฑ์และบริการที่มีอยู่ (Bundled Solution)
  เพื่อเป็นการเพิ่มประสิทธิภาพในการใช้งานและลดค่าใช้จ่ายที่ไม่จำเป็นให้แก่ผู้ใช้บริการ

3.1.1.3 ลักษณะของลูกค้าและความสัมพันธ์ระหว่างลูกค้ากับบริษัทฯ

บริษัทฯ มีความสัมพันธ์อันดีกับลูกค้าที่ใช้บริการเสมอมา
เนื่องจากมีการประสานงานและร่วมมือกันเพื่อเพิ่มประสิทธิภาพในการให้บริการตลอดมา
สำหรับลักษณะของลูกค้า สามารถแบ่งตามประเภทการใช้งานดาวเทียม
และประเภทของธุรกิจได้ดังนี้

3.1.1.3.1 ลักษณะของลูกค้าแบ่งตามประเภทการใช้งานดาวเทียม

โดยทั่วไป บริษัทฯ แบ่งประเภทลูกค้าทั้งในและต่างประเทศ
ตามลักษณะการใช้งานดาวเทียมออกเป็น 2 ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์สาธารณะผ่านดาวเทียมภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมไทยคมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น
    ผู้ประกอบการให้บริการสื่อสารผ่านดาวเทียมแก่ผู้ใช้ในเชิงพาณิชย์ (VSAT Operators)
    หน่วยราชการ และรัฐวิสาหกิจต่างๆ ที่ใช้ดาวเทียมเพื่อการสื่อสารภายใน
    ซึ่งประสงค์จะใช้ดาวเทียมเพื่อให้บริการรับส่งข้อมูล เสียง หรือภาพ
    โดยเชื่อมโยงกับเครือข่ายภาคพื้นดิน

-   กลุ่มผู้ใช้ดาวเทียมเพื่อกิจการภายใน เช่น หน่วยงานรัฐบาลหรือรัฐวิสาหกิจ
    ซึ่งใช้งานดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   กลุ่มผู้ให้บริการแพร่กระจายสัญญาณโทรทัศน์ เช่น ผู้ประกอบการสถานีโทรทัศน์
    ผู้ให้บริการสัญญาณโทรทัศน์ผ่านดาวเทียมระบบบอกรับเป็นสมาชิก
    องค์กรการศึกษาหรือหน่วยงานบริการ การศึกษา องค์กรต่างๆ ทั่วไป
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณ
    หรือเพื่อถ่ายทอดตรงถึงบ้านผู้รับชมรายการ
    หรือเพื่อถ่ายทอดรายการสดนอกสถานที่ผ่านทางชุดอุปกรณ์ถ่ายทอดสัญญาณผ่านดาวเทียมเคลื่อนที่
    เป็นต้น

-   กลุ่มผู้ให้บริการแพร่กระจายสัญญาณวิทยุ เช่น ผู้ประกอบการสถานีวิทยุกระจายเสียง
    ซึ่งประสงค์จะใช้ดาวเทียมเพื่อถ่ายทอดสัญญาณเสียงไป-มาระหว่างสถานีวิทยุที่อยู่ห่างจากกันเป็นระยะทางไกล
    เพื่อถ่ายทอดต่อโดยผ่านสถานีทวนสัญญาณไปยังผู้รับฟังรายการ
    หรือเพื่อแพร่กระจายสัญญาณวิทยุโดยตรงสู่ผู้รับฟังทั่วไป

สัดส่วนลูกค้าโดยแบ่งตามประเภทการใช้งานดาวเทียม*

  หน่วย : ร้อยละ

  --------------------------- -------------- -------------- --------------
                              2548           2549           2550

  กลุ่มสื่อสาร                    48.8           40.2           34.2 

  กลุ่มแพร่กระจายสัญญาณ           51.2           59.8           65.8
  --------------------------- -------------- -------------- --------------

* คำนวณจากจำนวนช่องสัญญาณที่ลูกค้าใช้บริการบนดาวเทียมไทยคม 1 ไทยคม 2 และไทยคม 5
ไม่รวมไทยคม 4 (ไอพีสตาร์)

(ที่มา: บริษัท ชินแซทเทลไลท์ จำกัด (มหาชน))

3.1.1.3.2 ลักษณะของลูกค้าแบ่งตามประเภทของธุรกิจ

  1) กลุ่มผู้ใช้บริการที่เป็นหน่วยงานของรัฐ เช่น กระทรวงมหาดไทย กรมประชาสัมพันธ์
  กรมสรรพากร การไฟฟ้าส่วนภูมิภาค กองตำรวจสื่อสาร สถานีโทรทัศน์กองทัพบกช่อง 5 เป็นต้น

  2) กลุ่มผู้ใช้บริการที่เป็นหน่วยงานของเอกชน เช่น ทีโอที ADVANC สามารถเทเลคอม ทรู
  วิชั่นส์ (เดิมชื่อ บริษัท ยูไนเต็ด บรอดคาสติ้ง คอร์ปอร์เรชั่น) และอื่นๆ เป็นต้น

  3) กลุ่มผู้ใช้บริการต่างประเทศ เช่น สถานีโทรทัศน์ของรัฐบาลและเอกชนในประเทศต่างๆ เช่น
  เวียดนาม อินเดีย เป็นต้น

ในระยะ 3 ปีที่ผ่านมา บริษัทฯ ไม่มีลูกค้ารายใดใช้บริการเกินกว่าร้อยละ 30 ของยอดขาย
และลูกค้าส่วนใหญ่เป็นลูกค้าในประเทศไทย (ร้อยละ 58) ประเทศในแถบอินโดจีน (ร้อยละ 12)
และประเทศแถบเอเชียใต้ (ร้อยละ 9)

3.1.1.4 การจัดหาบริการ

1) ขั้นตอนในการจัดหาผู้สร้างดาวเทียมและสถานีควบคุมดาวเทียม

การจัดหาดาวเทียมและสถานีควบคุมดาวเทียม เพื่อให้บริการของบริษัทฯ
จะเริ่มจากทีมงานด้านการตลาดจะวิเคราะห์ความต้องการใช้บริการของลูกค้า เช่น
กลุ่มประเทศเป้าหมายและบริการที่ต้องการ ส่วนทีมวิศวกรของบริษัทฯ
จะวางแผนในส่วนของคุณสมบัติดาวเทียมและสถานีควบคุมดาวเทียม เช่น การออกแบบพื้นที่ให้บริการ
เทคโนโลยีของดาวเทียมที่จะเลือกใช้ ช่วงความถี่ของการใช้งาน สถานที่ตั้งสถานีควบคุมดาวเทียม
และจำนวนช่องสัญญาณดาวเทียม เพื่อให้ตรงกับความต้องการของลูกค้า จากนั้นบริษัทฯ
จะส่งสรุปข้อมูลของดาวเทียมที่ต้องการไปยังผู้สร้างดาวเทียม
และผู้สร้างสถานีควบคุมดาวเทียมหลายๆ ราย
เพื่อให้ส่งข้อเสนอการก่อสร้างดาวเทียมและสถานีควบคุมดาวเทียมตามคุณสมบัติที่ต้องการมายังบริษัทฯ
เพื่อเข้าสู่ขั้นการคัดเลือกผู้สร้างดาวเทียม และสถานีควบคุมดาวเทียมที่เหมาะสม โดยบริษัทฯ
จะคัดเลือกจากประวัติการจัดสร้างดาวเทียมและสถานีควบคุมดาวเทียมในอดีต
ระยะเวลาในการสร้าง การสนับสนุนทางการเงิน ราคา และเงื่อนไขพิเศษอื่นๆ
โดยขั้นตอนในการจัดหาผู้สร้างดาวเทียมและสถานีควบคุมดาวเทียม ข้างต้นจะใช้เวลาประมาณ 6-9
เดือน และระยะเวลาโดยเฉลี่ยในการจัดสร้างดาวเทียมคือประมาณ 24-30 เดือน
ส่วนการสร้างสถานีควบคุมดาวเทียมแต่ละแห่งจะใช้เวลาประมาณ 6 เดือน

2) ขั้นตอนการให้บริการวงจรดาวเทียม

เมื่อตัวแทนของบริษัทฯ ได้รับทราบความต้องการใช้งานดาวเทียมจากลูกค้าบริษัทฯ
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของบริษัทฯ
ไม่ว่าจะเป็นบริการหลัก คือ การให้บริการช่องสัญญาณดาวเทียม หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม หรือบริการบีบอัดสัญญาณ
จะสามารถตอบสนองความต้องการของลูกค้าได้ดีที่สุด โดยมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของบริษัทฯ
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของช่องสัญญาณบนดาวเทียม
    รวมถึงการคำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุดและแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่นๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของบริษัทฯ
    หรือบริการการออกแบบเครือข่าย หรือจัดซื้อจัดหาอุปกรณ์ หรือต้องการบริการจากบริษัทฯ
    อย่างครบวงจร เจ้าหน้าที่ทางวิศวกรรมของบริษัทฯ จะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของลูกค้า

-   ก่อนการใช้งาน บริษัทฯ
    จะนำเสนอร่างสัญญาใช้บริการให้ลูกค้าได้พิจารณาก่อนจะมีการลงนามในสัญญาเพื่อเริ่มใช้บริการต่อไป

หลังจากที่ลูกค้าได้ลงนามในสัญญาการใช้ช่องสัญญาณดาวเทียมแล้วลูกค้าจะต้องประสานงานกับฝ่ายเทคนิคของ
บริษัทฯ คือ ฝ่ายวิศวกรรมสื่อสารและฝ่ายบริการลูกค้าและเครือข่าย
ก่อนที่จะมีการส่งสัญญาณขึ้นบนดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้ ความถี่และกำลังของสัญญาณ ให้กับฝ่ายวิศวกรรมสื่อสารเพื่อตรวจสอบดูว่า
การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสารจะออกเอกสารเพื่อเป็นข้อมูลในการขึ้นสัญญาณและความถี่ที่ใช้ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม
เพื่อให้มั่นใจว่าสัญญาณที่ใช้งานผ่านดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณรบกวนไปยังผู้ใช้งานรายอื่นๆ และดาวเทียมข้างเคียง

3) ขั้นตอนการให้บริการการใช้ช่องสัญญาณดาวเทียมแบบเบ็ดเสร็จ (Satellite Turnkey
Services)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    สถานีรับส่งสัญญาณผ่านดาวเทียม และแผนการติดตั้งทดสอบระบบและสถานี
    รวมถึงประเมินราคาระบบ และสถานีส่งสัญญาณดาวเทียมเพื่อให้สอดคล้องกับลักษณะการใช้งาน
    และความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การจัดซื้อ จัดหาอุปกรณ์ต่างๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้มั่นใจได้ว่าระบบใช้งานได้ตรงตามวัตถุประสงค์โดยวิศวกร
    และช่างเทคนิคที่เชี่ยวชาญ
    และให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้
    รวมถึงบริการหลังการขายที่มีประสิทธิภาพ

3.1.1.5 สิทธิหรือข้อจำกัดในการประกอบธุรกิจ

1) สิทธิการประกอบธุรกิจภายใต้สัญญาสัมปทาน

บริษัทฯ
ได้รับสัมปทานดำเนินกิจการดาวเทียมสื่อสารในประเทศจากกระทรวงเทคโนโลยีสารสนเทศและการสื่อสาร
เป็นเวลา 30 ปี นับจากวันที่ 11 กันยายน 2534 โดยบริษัทฯ
จะต้องยกกรรมสิทธิ์ของดาวเทียมทุกดวงให้เป็นของกระทรวงฯ
หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
ส่วนสถานีควบคุมดาวเทียมและอุปกรณ์ต่างๆ จะตกเป็นของกระทรวงฯ
ทันทีหลังการติดตั้งและทดสอบประสิทธิภาพ (ยกเว้นส่วนสถานีควบคุมดาวเทียมและอุปกรณ์ต่างๆ
ที่อยู่ในต่างประเทศ) โดยกระทรวงฯ จะมอบทรัพย์สินดังกล่าวให้บริษัทฯ
ครอบครองเพื่อใช้ในการดำเนินกิจการต่อไป และภายใต้สัญญาสัมปทานนี้ทางบริษัทฯ
จะต้องนำส่งรายได้ขั้นต่ำตลอดอายุระยะเวลาสัมปทาน 30 ปี รวมเป็นจำนวนเงินทั้งสิ้น 1,415
ล้านบาท โดยปัจจุบันอัตราผลประโยชน์ตอบแทนที่บริษัทฯ นำส่งกระทรวงคมนาคม คือ ร้อยละ 17.5
ของรายได้ก่อนหักค่าใช้จ่าย และตามสัญญาสัมปทานยังกำหนดให้ บมจ. ชิน คอร์ปอเรชั่น
ถือหุ้นในบริษัทฯ ในสัดส่วนไม่ต่ำกว่าร้อยละ 40
(สรุปรายละเอียดของสัญญาสัมปทานตามเอกสารแนบ 4)

2) บัตรส่งเสริมการลงทุน

บริษัทฯ ได้รับส่งเสริมการลงทุนจากสำนักงานคณะกรรมการส่งเสริมการลงทุน
สำหรับดาวเทียมไทยคม 1A และไทยคม 2 และได้รับยกเว้นอากรขาเข้าสำหรับวัตถุดิบ เช่น
Master Tape ที่นำเข้ามาจากต่างประเทศเพื่อใช้ในกิจการเพื่อบริการแก่ลูกค้าต่างประเทศ

เมื่อวันที่ 19 พฤศจิกายน 2546 บริษัทฯ
ได้รับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไอพีสตาร์
โดยจะได้รับยกเว้นภาษีเงินได้นิติบุคคลสำหรับกำไรสุทธิในส่วนที่เกิดจากรายได้ในส่วนที่ได้รับจากต่างประเทศเป็นระยะเวลา
8 ปี นับตั้งแต่วันที่ 26 ตุลาคม 2549 ซึ่งเป็นวันแรกที่เริ่มมีรายได้จากต่างประเทศ

3.1.2 บริการการสื่อสารดาวเทียมและบริการที่เกี่ยวเนื่อง ดำเนินการโดย บมจ. ซีเอส
ล็อกซอินโฟ

บมจ. ซีเอส ล็อกซอินโฟ (“CSL”) ให้บริการรับส่งสัญญาณโทรทัศน์ผ่านดาวเทียม
(Uplink/Downlink) ครบวงจรในสถานีดาวเทียมไทยคมลาดหลุมแก้ว
ประกอบด้วยการให้บริการส่งสัญญาณโทรทัศน์ผ่านดาวเทียม บริการถ่ายทอดสดผ่านดาวเทียม
และบริการถ่ายทอดรายการบันทึกเทปทั้งในระบบอนาลอกและระบบดิจิตอล โดย CSL
ได้รับสิทธิดำเนินงานรับส่งสัญญาณโทรทัศน์ผ่านดาวเทียม (UpLink/DownLink)
และบริการอินเทอร์เน็ตผ่านดาวเทียมภายใต้สัญญาสัมปทานเป็นระยะเวลา 22 ปี เริ่มตั้งแต่วันที่ 9
สิงหาคม 2537 สิ้นสุดวันที่ 8 สิงหาคม 2559

2.  บริการอินเทอร์เน็ตและบริการที่เกี่ยวเนื่อง

3.2.1 บริการอินเทอร์เน็ต ดำเนินการโดย บริษัท ซีเอส ล็อกซอินโฟ จำกัด (มหาชน)

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2550 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.2.1.1 ลักษณะของผลิตภัณฑ์หรือบริการ

บริษัท ซีเอส ล็อกซอินโฟ จำกัด (มหาชน) ผู้ให้บริการอินเทอร์เน็ตชั้นนำของประเทศภายใต้ชื่อ
ซีเอส ล็อกซอินโฟ (CS LoxInfo) ด้วยประสิทธิภาพในการบริหารเครือข่าย
ประกอบกับบริการเสริมและบริการหลังการขายที่ตรงกับความต้องการของลูกค้า
จึงสามารถตอบสนองความต้องการของผู้ใช้บริการได้ทุกกลุ่มเป้าหมาย

ซีเอส ล็อกซอินโฟ เป็นผู้ให้บริการอินเทอร์เน็ตที่มีพื้นที่ให้บริการครอบคลุมทั้ง 76 จังหวัดทั่วประเทศ
และมุ่งมั่นพัฒนาบริการอย่างต่อเนื่องและหลากหลาย
ทำให้สามารถตอบสนองทุกความต้องการของผู้บริโภค
ไม่ว่าจะเป็นบุคคลทั่วไปหรือองค์กรธุรกิจทุกระดับ

บริการอินเทอร์เน็ตผ่านสายวงจรเช่า (Leased Line)

เหมาะสำหรับลูกค้าองค์กรที่ต้องการใช้เครือข่ายอินเทอร์เน็ตความเร็วสูงและระบบสารสนเทศในการเพิ่มประสิทธิภาพการดำเนินธุรกิจ
มีจุดแข็งในด้านการรักษามาตรฐานในการบริการด้วยประสิทธิภาพของเครือข่ายที่ให้บริการได้อย่างต่อเนื่อง
โดดเด่นด้วยบริการด้านวิศวกรรมและบริการหลังการขายที่ได้มาตรฐาน ISO9002
และบริการเสริมเพื่อรองรับกับความต้องการของลูกค้าแต่ละราย
โดยเฉพาะบริการด้านความปลอดภัยและการเชื่อมต่อระบบ

บริการอินเทอร์เน็ตความเร็วสูงผ่านสายโทรศัพท์ (ADSL)

เหมาะสำหรับองค์กรขนาดกลางและขนาดย่อม
มีจุดแข็งในด้านบริการเสริมที่ยืดหยุ่นตรงกับความต้องการของลูกค้าในแต่ละกลุ่มอย่างครบครัน
ทำให้องค์กรขนาดกลางและขนาดย่อมสามารถบริหารจัดการบริการทางด้านอินเทอร์เน็ตในองค์กร
และการบริการรับส่งข้อมูลระหว่างสาขาได้สะดวกยิ่งขึ้น

บริการอินเทอร์เน็ตความเร็วสูงผ่านดาวเทียม (IPSTAR)

เป็นบริการที่มีจุดแข็งที่การให้บริการที่ครอบคลุมทั่วประเทศไทยด้วยบริการอินเทอร์เน็ตแบบไร้สายผ่านดาวเทียม
มีพันธมิตรซึ่งเป็นผู้ติดตั้งและตัวแทนจำหน่ายทั่วประเทศ
มีความได้เปรียบในด้านประสบการณ์ในการบริการทั้งในแง่คุณภาพของบริการ
และบริการหลังการขาย ในปัจจุบัน
ยังมีความต้องการใช้งานความเร็วสูงในพื้นที่ห่างไกลหรือใช้เป็นเครือข่ายสำรองเพิ่มขึ้นอย่างมาก

บริการอินเทอร์เน็ตผ่านสายโทรศัพท์ (Dial Up)

เหมาะสำหรับบุคคลธรรมดาตามบ้านที่ต้องการใช้งานอินเทอร์เน็ตไม่มากนัก
มีจุดแข็งด้วยการมีจุดเชื่อมต่อกระจายอยู่ทั่วประเทศ
และมีช่องทางการจัดจำหน่ายตามร้านสะดวกซื้อหรือร้านค้าทั่วไปทั่วประเทศ
รวมถึงบริการสั่งซื้อชั่วโมงอินเทอร์เน็ตผ่านโทรศัพท์มือถือของเอไอเอสทั้งระบบจีเอสเอ็มและระบบวันทูคอล

บริการศูนย์ข้อมูลอินเทอร์เน็ต (Internet Data Center หรือ IDC)

บริการศูนย์ข้อมูลอินเทอร์เน็ตคุณภาพ โดยเชื่อมต่อกับวงจรสื่อสัญญาณในและต่างประเทศ
ด้วยวงจรไฟเบอร์ออพติดความเร็วสูง มีขนาดวงจรที่สามารถรองรับการใช้งานของผู้ใช้พร้อมๆ
กันได้นับแสนราย และการควบคุมคุณภาพให้ได้ระดับมาตรฐานสากลด้วยระบบ ISO
เพื่อให้การบริการมีเสถียรภาพและมีความปลอดภัยสูงสุดแก่ลูกค้า

บริการเสริมพิเศษ (Value Added Service)

-   International Roaming
    บริการเสริมสำหรับลูกค้าที่ต้องการใช้บริการอินเทอร์เน็ตในต่างประเทศ
    หรือลูกค้าต่างประเทศมาใช้อินเทอร์เน็ตในประเทศไทย

-   VPN (Virtual Private Network)
    บริการสำหรับองค์กรที่ต้องการเชื่อมต่อเครือข่ายภายในอย่างประหยัด
    และมีประสิทธิภาพสูงผ่านเครือข่ายอินเทอร์เน็ต

-   E-Mail Solution บริการอีเมล์แบบครบวงจรสำหรับทุกองค์กรทั้งที่ต้องการบริหาร Mail
    Server ด้วยตนเองหรือที่ให้ CSL ดูแลให้

-   Managed Services บริการพิเศษสำหรับลูกค้าองค์กร
    โดยมีทีมผู้เชี่ยวชาญคอยให้คำปรึกษาและดูแลระบบสารสนเทศของลูกค้าผ่านทางอินเทอร์เน็ต
    ครอบคลุมไปถึงบริการจัดการปัญหาทางด้านความปลอดภัยของข้อมูล เช่น การตรวจสอบ
    การป้องกัน และการกำจัดไวรัส

-   VoIP (Voice over Internet Protocol)
    บริการโทรศัพท์ต่างประเทศราคาประหยัดผ่านอินเทอร์เน็ต
    ซึ่งช่วยให้ลูกค้าสามารถโทรศัพท์ออกได้จากคอมพิวเตอร์หรือเครื่องโทรศัพท์ธรรมดาที่ต่อเข้ากับอุปกรณ์แปลงสัญญาณ

3.2.1.2 ภาวะอุตสาหกรรมและการแข่งขัน

ในปัจจุบัน ภาวะอุตสาหกรรมบริการอินเทอร์เน็ตมีการแข่งขันอย่างมาก
ทั้งจากผู้ให้บริการอินเทอร์เน็ตรายใหม่ที่ได้รับใบอนุญาตจากคณะกรรมการกิจการโทรคมนาคมแห่งชาติ
และการแข่งขันจากผู้ให้บริการโครงข่ายโทรคมนาคมรายใหม่ อย่างไรก็ตาม CSL
ยังสามารถรักษาระดับผลประกอบการที่ดีได้อย่างต่อเนื่องโดยมีนโยบายมุ่งเน้นการให้บริการไปที่กลุ่มธุรกิจองค์กรเป็นหลักจากการเป็นผู้นำในการให้บริการอินเทอร์เน็ตแบบสายวงจรเช่า

3.2.1.3 กลยุทธ์การตลาด

CSL มุ่งเน้นการให้บริการอินเทอร์เน็ตคุณภาพสูง
ทั้งในด้านการใช้งานเทคโนโลยีเครือข่ายและบริการหลังการขายเพื่อเพิ่มปริมาณการใช้และขยายฐานกลุ่มผู้ใช้บริการ
โดยไม่มีนโยบายการแข่งขันทางด้านราคา

3.2.1.4 สิทธิและข้อจำกัดในการประกอบธุรกิจ

1) สิทธิให้ดำเนินการเป็นผู้ให้บริการอินเทอร์เน็ต

ในปี 2540 บริษัทฯ ได้รับสิทธิจากการสื่อสารแห่งประเทศไทย (กสท.) เป็นระยะเวลา 10 ปี
สิ้นสุดปี 2550 ให้เป็นผู้ให้บริการอินเทอร์เน็ตเชิงพาณิชย์ทั้งเครือข่ายภาคพื้นดินและผ่านดาวเทียม
และเริ่มเปิดให้บริการอินเทอร์เน็ตภายใต้ชื่อ “CS Internet”

CSL และ บริษัท ล็อกซเล่ย์ อินฟอร์เมชั่น เซอร์วิส จำกัด (“LoxServe”)
ได้รับการต่อใบอนุญาตจากคณะกรรมการกิจการโทรคมนาคมแห่งชาติ (กทช.)
เพื่อให้บริการอินเทอร์เน็ตแบบที่หนึ่ง[1] เป็นเวลา 1 ปี นับจากวันที่ 8 กันยายน 2550 สิ้นสุดวันที่
7 กันยายน 2551 และวันที่ 29 มิถุนายน 2550 สิ้นสุดวันที่ 28 มิถุนายน 2551 ตามลำดับ
นอกจากนี้ CSL ยังได้รับใบอนุญาตจาก กทช. เพื่อให้บริการอินเทอร์เน็ตแบบที่สอง[2]
และแบบที่สาม[3] เป็นเวลา 5 ปี และ 15 ปี นับจากวันที่ 26 เมษายน 2550 สิ้นสุดวันที่ 25
เมษายน 2555 และวันที่ 20 ธันวาคม 2550 สิ้นสุดวันที่ 19 ธันวาคม 2565 ตามลำดับ
และหากผู้ได้รับอนุญาตมิได้กระทำการที่ขัดต่อเงื่อนไขในใบอนุญาตโดยผิดในลักษณะที่สำคัญหรือร้ายแรง
กทช. จะต่อใบอนุญาตให้ทันที

3.2.2
บริการพัฒนาโปรแกรมที่ใช้งานบนอินเทอร์เน็ตและบริการข้อมูลข่าวสารและสาระความบันเทิง

ผ่านระบบโทรศัพท์เคลื่อนที่ ดำเนินการโดย บจ. เอดี เวนเจอร์

บริษัท เอดี เวนเจอร์ จำกัด (“ADV”) เป็นบริษัทที่ CSL ถือหุ้นอยู่ร้อยละ 99.99
ประกอบธุรกิจโดยการถือหุ้น (Holding Company) ที่มีเงินลงทุนใน บริษัท ชินนี่ดอทคอม จำกัด
(“SHINEE”) ซึ่ง ADV ถือหุ้นอยู่ร้อยละ 99.99
(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2550 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.2.2.1 ลักษณะของผลิตภัณฑ์หรือบริการ

บริการทางด้านเว็บไซท์

SHINEE ให้บริการธุรกิจเว็บไซท์ภายใต้ชื่อ www.hunsa.com
ซึ่งเน้นการให้บริการแก่ลูกค้าช่วงอายุ 10-30 ปี อันได้แก่ บริการข้อมูลข่าวสารและความบันเทิง
บริการเว็บบอร์ด บริการสร้างตัวละครภาพลักษณ์ของตัวเองในรูปแบบการ์ตูน (Hubbie)
บริการดูดวงออนไลน์ บริการสื่อโฆษณา และบริการพัฒนาเว็บไซท์

บริการทางด้าน Mobile Content

SHINEE ให้บริการธุรกิจทางด้าน Mobile Content ภายใต้ชื่อ SHINEE และ SODAMAG
ผ่านระบบโทรศัพท์เคลื่อนที่ในทุกระบบ ซึ่งเน้นการให้บริการแก่ลูกค้าช่วงอายุ 15-50 ปี
ลูกค้าสามารถซื้อบริการได้ 2 ลักษณะ คือ การดาวน์โหลดบริการเพื่อเก็บไว้ในโทรศัพท์เคลื่อนที่
และการฟังบริการผ่านระบบ Audiotext

3.2.2.2 ภาวะอุตสาหกรรมและการแข่งขัน

ธุรกิจบริการเสริมของโทรศัพท์เคลื่อนที่มีการแข่งขันกันอย่างรุนแรง
ทั้งด้านราคาและการโฆษณาประชาสัมพันธ์ แต่ด้วยการบริหารจัดการ
และการวางแผนการตลาดอย่างมีประสิทธิภาพ ทำให้ SHINEE
สามารถรักษาฐานลูกค้าไว้ได้อย่างเหนี่ยวแน่น

3.2.2.3 กลยุทธ์การตลาด

SHINEE มุ่งเน้นการให้บริการด้วยความรวดเร็วและถูกต้อง ในราคาที่ยุติธรรม
และบริการหลังการขายเพื่อเพิ่มจำนวนลูกค้า
โดยไม่มีนโยบายมุ่งเน้นในเรื่องของการตลาดแบบหลอกลวงหรือเอาเปรียบลูกค้า

3.2.3 บริการอินเทอร์เน็ต ดำเนินการโดย บจ. ชิน บรอดแบนด์ อินเทอร์เน็ต (ประเทศไทย)

3.2.3.1 ลักษณะของผลิตภัณฑ์หรือบริการ

บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration)

SBI ดำเนินธุรกิจเป็นที่ปรึกษาและให้บริการวางระบบ Application หรือ Solution ต่างๆ
ผ่านเครือข่ายบรอดแบนด์แบบผ่านโครงข่ายภาคพื้นดิน และผ่านดาวเทียมแบบครบวงจร
โดยลักษณะการให้บริการจะเริ่มตั้งแต่การรับฟังความต้องการของลูกค้าเพื่อนำมาออบแบบบริการให้ได้ตามความต้องการ
โดยเน้นบริการที่ใช้บรอดแบนด์ แอพพลิเคชั่นของ IPSTAR เช่น

1.  การให้บริการ Platform เช่น บริการ VDO Conference

2.  System Integration

-   การนำเสนอเนื้อหา Multimedia Content แบบ Multicast , FTP (File
    Transfer) หรือ On Demand การถ่ายทอดเนื้อหาต่างๆ หรือการอบรมทางไกลผ่าน
    Broadband Internet ทั้ง Landline และ Satellite

-   การถ่ายทอดสดผ่านอุปกรณ์ไอพีสตาร์เคลื่อนที่ผ่านดาวเทียม SNG (Satellite News
    Gathering)

ลักษณะรายได้

1.  ลักษณะรายได้ของบริการเป็นการเรียกเก็บจากบริการทีมถ่ายทอด

2.  รายได้จากการขายอุปกรณ์ชุดรับสัญญาณ และ/หรือ ระบบ

3.  ค่าช่องสัญญาณถ่ายทอดต่อครั้งหรือรายเดือน

4.  ค่า Software ต่อครั้งหรือรายเดือน

5.  ค่าดำเนินการติดตั้งระบบ

บริการขายเนื้อหา (Content) ผ่านเครือข่ายบรอดแบนด์ 

บริการ HD Cinema เป็นบริการส่งรายการความคมชัดสูงระดับ High Definition ผ่านระบบ
Broadband ไปเก็บยังอุปกรณ์รับปลายทางที่ติดตั้งอยู่ที่บ้านลูกค้า โดยลูกค้าสามารถเรียกดูรายการ
(Content) ต่างๆ ได้แบบ On Demand และชำระค่าบริการรายเดือนตาม Package Content
ที่ต้องการดู

-   Movie Package: สำหรับสมาชิกที่ต้องการชมเฉพาะรายการที่เป็นภาพยนตร์เท่านั้น

-   Full Package: สำหรับสมาชิกที่ต้องการชมรายการทุกประเภทที่ HD Cinema มี
    ทั้งภาพยนตร์และรายการอื่นๆ

ลักษณะของรายได้

1.  รายได้จากการชำระค่าแรกเข้า และติดตั้ง เป็นการจ่ายครั้งเดียว

2.  รายได้แบบรายเดือน: เป็นรายได้จากค่า Content ตามที่ลูกค้าเลือก Package

บริการจำหน่ายอุปกรณ์จานรับสัญญานดาวเทียม

อุปกรณ์จานรับสัญญานดาวเทียม DTV สำหรับรับชมรายการโทรทัศน์ที่ออกอากาศย่าน KU Band
ในราคาประหยัด เป็นจานขนาดเล็ก ติดตั้งสะดวก ไม่เปลืองเนื้อที่
จำหน่ายในลักษณะของการขายขาดผ่านร้านค้าตัวแทนจำหน่ายในท้องที่
โดยลูกค้าที่ติดตั้งจานรับสัญญานดาวเทียม DTV จะสามารถรับชมรายการโทรทัศน์ช่อง
free-to-air และรายการผ่านดาวเทียมอื่นๆ เช่น Money Channel
และโทรทัศน์การศึกษาผ่านดาวเทียม เป็นต้น

ลักษณะของรายได้

1.  รายได้จากการขายสินค้า DTV ผ่านตัวแทนจำหน่าย โดยเป็นการจ่ายครั้งเดียว

2.  รายได้จากการขาย Acessories DTV ผ่านตัวแทนจำหน่าย โดยเป็นการจ่ายครั้งเดียว

3.2.3.2 การแข่งขันและการตลาด

ภาวะอุตสาหกรรมและการแข่งขัน

1)  บริการ System Integration

  ปัจจุบันบริการ System Integration นั้น เป็นบริการที่มีผู้ให้บริการหลายราย
  ซึ่งแต่ละรายจะมีความชำนาญในเทคนิคเฉพาะด้าน สำหรับ SBI
  จะเน้นเทคโนโลยีในการส่งไฟล์ขนาดใหญ่ในรูปแบบของ IP File Transfer เป็นหลัก
  โดยเฉพาะแบบบรอดแบนด์ผ่านเครือข่ายดาวเทียมของ SATTEL หรือผ่านบริการไอพีสตาร์ของ
  CSL โดยจะเน้นไปที่การให้บริการส่งข้อมูลเพื่อการศึกษาอบรมภายในองค์กร สำหรับปัญหาหลัก
  คือ อัตราค่าบริการจะค่อนข้างสูงและเป็นแบบรายเดือน ทำให้ลูกค้ายังมีไม่มากนัก

2) บริการเนื้อหา HD Cinema (High Definition Content) สำหรับเครือข่ายบรอดแบนด์

  เป็นบริการที่มีกลุ่มเป้าหมายค่อนข้างเล็ก เนื่องจากต้องมีโทรทัศน์ที่สามารถรองรับสัญญานระดับ
  High Definition ซึ่งยังมีราคาสูง รวมทั้งการชม Content ระดับ High Definition
  ก็ยังไม่แพร่หลาย และการซื้อหา Content ไม่ง่ายนัก นอกจากนี้
  ผู้บริโภคยังติดอยู่กับความคุ้นเคยในการเป็นสมาชิก Content
  แบบเลือกชมเป็นช่องมีการถ่ายทอดสด ในขณะที่ HD Cinema เป็นการแพร่ภาพแบบ On Demand
  ทำให้ลูกค้าต้องการข้อมูลและใช้เวลาในการตัดสินใจมากขึ้น สำหรับการแข่งขันในปี 2551
  น่าจะมีอุปกรณ์เล่นแผ่น HD และ TRUE Vision HD เข้ามาแข่งขันด้วย

3) บริการจำหน่ายอุปกรณ์จานดาวเทียม DTV

  ปัจจุบันในตลาดมีอุปกรณ์รับสัญญาณโทรทัศน์หลากหลายรูปแบบ เช่น
  จานรับสัญญาณผ่านดาวเทียมและเสาอากาศ จึงมีการแข่งขันกันทางด้านราคาและคุณสมบัติ
  ที่ค่อนข้างสูง โดยเฉพาะตั้งแต่ SBI ได้ออกจำหน่ายDTV ในช่วงต้นปี 2550
  ทำให้เกิดการแข่งขันทางด้านราคา รวมทั้งมีจานรับสัญญาณดาวเทียมรุ่นใหม่ๆ ออกมาแข่งขัน
  แต่จาน DTV ที่มีจุดเด่นในเรื่องราคา

การตลาดและการขาย

การตลาดและการขายแบ่งตามประเภทการให้บริการออกเป็น 2 กลุ่มบริการ คือ

1. กลุ่มที่ทำการขายตรง (Direct Sales)

คือกลุ่มบริการ Platform SNG และ System Integration
ซึ่งเน้นไปที่การติดต่อตรงเพื่ออธิบายสินค้า รับทราบความต้องการของลูกค้า หรือการสาธิตสินค้า
โดยมากจะเป็นลูกค้าแบบองค์กร โดยลูกค้ากลุ่มนี้จะไม่ค่อยมีการใช้สื่อโฆษณาแบบ Mass Media
มากนัก

2. กลุ่มที่ทำการขายผ่านตัวแทนจำหน่าย

คือกลุ่มที่กระจายสินค้าแบบชุดอุปกรณ์ผ่านตัวแทนจำหน่ายเป็นหลัก คือบริการ DTV และ HD Cinema
จะทำการตลาดโดยมีสื่อสนับสนุนการขาย ณ พื้นที่เป็นหลัก นอกจากนั้นจะมีสื่อ Mass Media
เสริมเป็นครั้งคราว รวมทั้งจะมีระบบ Incentive สำหรับรายที่มียอดสั่งซื้อสูง

3.2.3.3 ลักษณะลูกค้าและความสัมพันธ์ระหว่างลูกค้ากับ SBI

บริการ System Integration และ Platform ต่างๆ

กลุ่มลูกค้า ได้แก่ องค์กรหรือหน่วยงานทั้งของภาครัฐบาล รัฐวิสาหกิจ และเอกชน
ที่มีสาขากระจายอยู่ทั่วปะเทศ หรือสถาบัน ธุรกิจขายตรงต่างๆ ที่มีการจัดการประชุม
อบรมหรือสัมมนาภายในองค์กรอยู่เป็นประจำ ตลอดจนภาคอุตสาหกรรมต่างๆ
ไม่ว่าจะเป็นการท่องเที่ยวหรือโรงแรม สำนักข่าวต่างๆ เป็นต้น ในส่วนบริการ SNG
กลุ่มลูกค้าจะเป็นผู้จัดงานเทศกาลแสดงสินค้าหรือผู้ผลิตรายการรายใหญ่

ความสัมพันธ์ระหว่างลูกค้าเป็นลักษณะแบบผู้ใช้บริการกับผู้ให้บริการ โดยมีสัญญาเป็นรายปี
หรือจ่ายค่าบริการเป็นครั้งๆ ก็ได้

บริการ DTV และ HD Cinema

กลุ่มลูกค้า คือ ตัวแทนจำหน่ายเครื่องใช้ไฟฟ้าหรือจานดาวเทียม กับกลุ่มผู้ใช้บริการที่เป็น End
User อยู่ทั่วประเทศ ความสัมพันธ์จะเป็นในรูปของการให้บริการ การสนับสนุนด้านการตลาด
การดูแลให้คำแนะนำทางเทคนิค และ Logistic ต่างๆ หลังจากลูกค้าได้ซื้อสินค้าบริการไปแล้ว

3.2.3.4 สิทธิและข้อจำกัดในการประกอบธุรกิจ

1) สิทธิให้ดำเนินการเป็นผู้ให้บริการอินเทอร์เน็ต

SBI ได้รับใบอนุญาตจากคณะกรรมการกิจการโทรคมนาคมแห่งชาติ (กทช.)
เพื่อให้บริการอินเทอร์เน็ตแบบที่หนึ่งเป็นเวลา 1 ปี นับจากวันที่ 18 ตุลามคม 2550 สิ้นสุดวันที่ 17
ตุลาคม 2551
และหากผู้ได้รับอนุญาตมิได้กระทำการที่ขัดต่อเงื่อนไขในใบอนุญาตโดยผิดในลักษณะที่สำคัญหรือร้ายแรง
กทช. จะต่อใบอนุญาตให้ทันที

3.2.4 บริษัท เอ็นทียู (ประเทศไทย) จำกัด

บริษัท เอ็นทียู (ประเทศไทย) จำกัด (“NTU”) ให้บริการการประชุม อบรม/สัมมนา
เพื่อเป็นศูนย์กลางการพัฒนาบุคลากรในองค์กรต่างๆ ให้มีประสิทธิภาพ
ด้วยวิธีการใช้เทคโนโลยีทางไกลในระบบไร้สายผ่านดาวเทียมเป็นสื่อในการกระจายความรู้โดยการถ่ายทอดสดการบรรยายจากห้องออกอากาศไปยังศูนย์เรียนรู้
และองค์กรต่างๆ ทั้งที่อยู่ในหน่วยงานภาครัฐและเอกชนทั่วประเทศ

3.2.4.1 ลักษณะผลิตภัณฑ์หรือบริการ

1.  การให้บริการผลิตรายการ เพื่อถ่ายทอดสดการอบรม/ การประชุมทางไกลผ่านดาวเทียม

2.  การให้บริการจัดอบรมทางไกลผ่านดาวเทียม หลักสูตร “การบริหารจัดการสมัยใหม่” รายปี
    ให้กับสมาชิกจากองค์กรที่สมัคร สมาชิกเอ็นทียู

3.  การให้บริการการจัดอบรมภายในองค์กร (In-house Training)

NTU ร่วมมือกับองค์กรต่างๆ ในการดำเนินกิจกรรมส่งเสริมการอบรม รวมถึงการให้บริการจัดอบรม
สัมมนาด้วยหลักสูตรที่ทันสมัยและมีประสิทธิภาพด้วยทีมวิทยากรผู้ทรงคุณวุฒิในสาขาต่างๆ เช่น
การวางแผนและการบริการ การบริหารและการพัฒนา ทรัพยากรมนุษย์ การขายและการตลาด
การสื่อสาร จิตวิทยา และการพัฒนาตนเอง ตลอดจนการพัฒนาทักษะด้านต่างๆ
ทั้งที่เป็นการอบรมทางไกลผ่านดาวเทียมและการจัดอบรมเฉพาะในหน่วยงานต่างๆ (In-house
Training)

3.2.4.2 การตลาดและภาวะการแข่งขัน

1)  ลักษณะลูกค้ากลุ่มเป้าหมาย

บริษัทเป็นผู้ให้บริการ การศึกษาอบรมทางไกลในเชิงพาณิชย์ ด้วยการถ่ายทอดสด การประชุม
อบรม/สัมมนา ณ
ห้องออกอากาศไปยังศูนย์เรียนรู้ปลายทางที่ติดตั้งเครื่องรับสัญญาณและแสดงสัญญาณภาพและเสียงผ่านทางจอโทรทัศน์
หรือ Projector

ในปัจจุบัน ผู้ให้บริการส่วนใหญ่จะเป็นองค์กรทางการศึกษาที่ไม่เน้นการให้บริการในเชิงพาณิชย์ เช่น
กระทรวงศึกษาธิการ มหาวิทยาลัย สุโขทัยธรรมาธิราช ฯลฯ และสำหรับเอกชนรายอื่นๆ
จะเน้นการขายสมาชิกเพื่อรับชมรายการทั้งหมดของช่องสัญญาณโดยไม่คำนึงถึงความต้องการที่แตกต่างกันของสมาชิก
ซึ่งนับว่าเป็นการดำเนินรายการตามที่ผู้ให้บริการจะเป็นฝ่ายกำหนดมากกว่าเป็นการทำรายการแบบเฉพาะเจาะจงดังเช่นที่
NTUดำเนินการอยู่ ดังนั้นกลุ่มลูกค้าจึงได้แก่พนักงาน ข้าราชการ และผู้ที่ปฏิบัติงานในหน่วยงานต่างๆ
ทั้งภาครัฐและเอกชน ซึ่งมีความต้องการการอบรมในสาขาวิทยาการที่แตกต่างกันไป

2)  สภาพการแข่งขัน

ปัจจุบัน
การให้บริการด้านการศึกษาอบรมทางไกลในประเทศยังจำกัดอยู่ในแวดวงของสถาบันการศึกษา
มูลนิธิ หรือสมาคมเป็นหลัก
โดยมีเครื่องมือที่ใช้ในการส่งผ่านความรู้ไปสู่กลุ่มเป้าหมายในระบบการศึกษาทางไกล เช่น วิทยุ
เทป หรือ CD บันทึกเสียง โทรทัศน์ Video Conference e-Learning เอกสาร
และสิ่งพิมพ์ต่างๆ เป็นต้น

นอกจากนั้น การศึกษาอบรมทางไกลด้วย e-Learning Virtual Classroom หรือ Virtual
Campus และ Video Conference (ซึ่งใช้อินเทอร์เน็ตเป็นเครื่องมือในการถ่ายทอดข้อมูล
และเครื่องคอมพิวเตอร์เป็นอุปกรณ์ในการรับข้อมูล) มีผู้ให้บริการอยู่เป็นจำนวนมาก
ทั้งองค์กรทางการศึกษาและองค์กรในภาคเอกชน และถือเป็นคู่แข่งสำคัญของบริษัท
เนื่องจากเป็นสื่อการเรียนการสอนในลักษณะ two way communication ที่มีสีสันและเทคนิคต่างๆ
ที่จะดึงดูดความสนใจได้มากกว่าการเรียนผ่านโทรทัศน์ อย่างไรก็ตาม
การศึกษาทางไกลในลักษณะนี้ก็มีข้อจำกัดในการเข้าถึงกลุ่มเป้าหมาย
คือต้องมีเครื่องคอมพิวเตอร์ที่มีประสิทธิภาพเพียงพอที่จะใช้งาน
และผู้ใช้เครื่องคอมพิวเตอร์จะต้องมีความรู้ความเข้าใจและทักษะในการใช้เครื่องคอมพิวเตอร์เป็นอย่างดี
และในกรณีของ e-Learning หรือ Video Conference ก็ต้องมีสถานที่ที่ติดตั้งอุปกรณ์ Video
Conference ซึ่งมีราคาสูงไว้ใช้งานเท่านั้น

ดังนั้น การให้บริการของ NTU ที่มุ่งเน้นในการเผยแพร่ความรู้ข่าวสารไปยังกลุ่มเป้าหมายที่มีอายุ
25 ปีขึ้นไป โดยใช้เทคโนโลยีที่มีอยู่จึงได้เปรียบกว่าวิธีอื่น
เนื่องจากเมื่อติดตั้งอุปกรณ์รับสัญญาณแล้วเพียงเปิดเครื่องรับโทรทัศน์ก็สามารถรับชมรายการถ่ายทอดของบริษัทได้
นอกจากนั้น ผู้ให้บริการด้าน Video Conference
ในประเทศไทยก็ยังมีจำนวนไม่มากนักและค่าใช้จ่ายในการดำเนินการด้านนี้ยังสูงกว่าค่าบริการของ
NTU มาก และเครือข่ายของ NTU สามารถเข้าถึงกลุ่มเป้าหมายพันธมิตรที่มีอยู่ทุกจังหวัด
ทำให้มีต้นทุนต่ำ

อย่างไรก็ตาม NTU ยังต้องมีการขยายเครือข่ายเพิ่มขึ้น
เพื่อให้ครอบคลุมความต้องการที่หลากหลายของผู้รับ บริการ รวมทั้งขยายบริการเพิ่มเติม เช่น
การให้บริการ Video Conference บนพื้นฐานเครือข่ายที่มีอยู่เดิม
เพื่อสร้างทางเลือกให้แก่ผู้ใช้บริการ

3.2.4.3 ลักษณะลูกค้าและความสัมพันธ์ระหว่างลูกค้ากับ NTU

บริการผลิต กำกับรายการ และการควบคุมการถ่ายทอดสด การประชุม/ อบรม/
สัมมนาผ่านดาวเทียม

ลูกค้า ได้แก่ กรมส่งเสริมสหกรณ์ ซึ่งติดตั้งอุปกรณ์รับสัญญาณดาวเทียมทุกจังหวัดทั่วประเทศ และ
กองทุนบำเหน็จบำนาญข้าราชการ ซึ่งใช้การอบรมโดยผ่านศูนย์ของกรมส่งเสริมสหกรณ์
ศูนย์เครือข่ายพันธมิต NTU ศูนย์โรงแรมที่ได้ติดตั้งอุปกรณ์รับสัญญาณดาวเทียมของ NTU ไว้แล้ว
ในการอบรมผู้ปฏิบัติงาน กบข.

ร่วมมือกับองค์กรต่าง ๆ ในการดำเนินกิจกรรมส่งเสริมการอบรม

องค์กรที่ให้ความร่วมมือในการเผยแพร่การอบรมผ่านดาวเทียม ได้แก่ สถาบันเพิ่มผลผลิตแห่งชาติ
และโครงการจัดสื่อการเรียนกับ SBI ในการเผยแพร่ความรู้ทางอินเตอร์เนต เป็นต้น

บริการจัดอบรม สัมมนาด้วยหลักสูตรที่ทันสมัย
และมีประสิทธิภาพด้วยทีมวิทยากรผู้ทรงคุณวุฒิในสาขาต่าง ๆ

กลุ่มลูกค้า ได้แก่ องค์กรที่มีสำนักงานสาขาในภูมิภาค เช่น กรมทางหลวง
ซึ่งมีสำนักงานทางหลวงจังหวัด กรมชลประทาน ซึ่งมีสำนักชลประทานจังหวัด ตลอดจน องค์กรทั้ง
ภาครัฐและ เอกชนทั่วไปที่ให้ความสำคัญกับการพัฒนาบุคลากรในองค์กร
และสนใจหลักสูตรการอบรมผ่าน ดาวเทียม และการอบรมเฉพาะในหน่วยงาน (In-house
Training)

3.2.4.4 สิทธิและข้อจำกัดในการประกอบธุรกิจ

ไม่มี

3.3 บริการธุรกิจโทรศัพท์

บริษัทฯ มีการให้บริการธุรกิจโทรศัพท์ผ่านการลงทุนใน Shenington Investments Pte Ltd.
(“Shenington”) ที่จดทะเบียนในประเทศสิงคโปร์ ซึ่งประกอบธุรกิจหลักโดยการถือหุ้นในบริษัทอื่น
(Holding Company) ปัจจุบันมีกิจการในเครือ 2 บริษัท คือ บริษัท กัมพูชา ชินวัตร จำกัด และ
บริษัท ลาว เทเลคอมมิวนิเคชั่นส์ จำกัด

3.3.1 บริษัท กัมพูชา ชินวัตร จำกัด (“CamShin”)

3.3.1.1 ลักษณะผลิตภัณฑ์หรือบริการ

1)  ลักษณะบริการ

  CamShin ดำเนินกิจการโทรคมนาคมดังนี้

-   โทรศัพท์เคลื่อนที่ (Cellular Phone) ภายใต้ระบบ Digital Phone Services GSM
    900MHz และ GSM 1800 MHz และ UMTS หรือ 3G 2100 MHz ในประเทศกัมพูชา
    CamShin ได้ขยายเครือข่ายอย่างต่อเนื่องจนถึงปัจจุบัน
    มีความสามารถพร้อมให้บริการโทรศัพท์ได้มากกว่า 700,000 เลขหมายทั่วประเทศ

-   บริการโทรศัพท์พื้นฐานภายใต้ระบบ CDMA 450 ซึ่งเป็นระบบโทรศัพท์พื้นฐานที่ส่งสัญญาณแบบ
    Wireless ที่สามารถรับส่งสัญญาณเสียงและข้อมูลได้
    โดยที่การส่งข้อมูลสามารถรับส่งช้อมูลด้วยความเร็วสูงสุดที่ 153.6 Kb บริการนี้ครอบคลุมพื้นที่
    24 จังหวัดทั่วประเทศ และสามารถให้บริการลูกค้าได้ 30,000 ราย

-   บริการอินเทอร์เน็ตภายใต้ชื่อ iS1 เป็นการให้บริการทั้ง WiFi, ADSL, และ iPStar และ
    ADSL

-   บริการโทรศัพท์ต่างประเทศแบบ VOIP
    เป็นบริการโทรศัพท์ต่างประเทศราคาประหยัดสำหรับลูกค้าโทรศัพท์เคลื่อนที่และลูกค้าโทรศัพท์พื้นฐานโดยผ่านอินเทอร์เน็ตซึ่งเริ่มให้บริการตั้งแต่เดือนตุลาคม
    2549

2) ลักษณะรายได้ของบริษัทฯ สามารถจำแนกได้ดังนี้

-   ค่าบริการโทรศัพท์ต่อนาที

-   ค่าใช้เลขหมายต่อเดือน

-   ค่าขายเครื่องรับโทรศัพท์

-   ค่าติดตั้งและค่าขายอุปกรณ์อินเทอร์เน็ต

-   ค่าบริการอินเทอร์เน็ตรายเดือน

3.3.1.2 การตลาดและการแข่งขัน

ภาวะอุตสาหกรรมและการแข่งขัน

ตลาดธุรกิจทางด้านโทรคมนาคมในประเทศกัมพูชามีการแข่งขันค่อนข้างสูง
ประเทศกัมพูชามีประชากรประมาณ 14 ล้านคน
อัตราการกระจายของผู้ใช้โทรศัพท์ยังอยู่ในอัตราร้อยละ 7.7
เนื่องจากระบบโทรศัพท์พื้นฐานของประเทศกัมพูชายังไม่ได้รับการพัฒนามากนัก
ประชาชนส่วนใหญ่ใช้โทรศัพท์เคลื่อนที่ในการติดต่อสื่อสารโดยมีผู้ใช้โทรศัพท์เคลื่อนที่สูงถึงร้อยละ 97
จากจำนวนผู้ใช้โทรศัพท์ทั้งหมด โดย ณ สิ้นปี 2550 มีผู้ใช้โทรศัพท์ทั้งสิ้นประมาณ 1.7
ล้านเลขหมาย

ประเทศกัมพูชาเป็นประเทศที่กำลังพัฒนา โดยเฉพาะอย่างยิ่งในช่วงปี 2547
เป็นต้นมามีการเติบโตทางธุรกิจค่อนข้างสูง
ส่งผลให้ธุรกิจด้านโทรคมนาคมมีอัตราการเติบโตสูงไปด้วย โดยในปี 2547-2550
มีอัตราการเติบโตเฉลี่ยที่ร้อยละ 38, 33, 22 และ 59 ตามลำดับ

ปัจจุบันประเทศกัมพูชามีผู้ให้บริการระบบโทรศัพท์ทั้งหมดจำนวน 7 ราย ดังนั้น
การแข่งขันภายในอุตสาหกรรมจึงขึ้นอยู่กับการขยายเครือข่ายเพื่อให้ครอบคลุมในพื้นที่ที่มีความต้องการใช้บริการ
ปัจจุบัน CamShin มีส่วนแบ่งตลาดเป็นอันดับ 2 โดยคู่แข่งรายสำคัญ คือ CamGSM (Mobitel)
มีส่วนแบ่งตลาดเป็นอันดับ 1 และ TMIC (Telecom Malaysia International Cambodia)
มีส่วนแบ่งตลาดเป็นอันดับ 3 ณ สิ้นปี 2550 CamShin มีสถานีฐานทั้งสิ้น 376 สถานี CamShin
มีโครงการที่จะเพิ่มพื้นที่การให้บริการให้ครอบคลุมทั่วประเทศให้มากขึ้น
และขยายโครงข่ายของระบบโทรศัพท์ให้สามารถครอบคลุมพื้นที่ได้มากขึ้นโดยอยู่ภายใต้เงื่อนไขที่สามารถดำเนินธุรกิจให้มีผลตอบแทนได้สูงที่สุด
โดยสิ้นปี 2551 คาดว่าจะติดตั้งและพัฒนาเครือข่ายให้สามารถรองรับลูกค้าได้มากกว่า 1,000,000
เลขหมาย และมีสถานีฐานมากขึ้นเป็น 706 สถานี อีกทั้ง CamShin
ได้รับอนุญาตให้บริการโทรศัพท์ระบบ 3G
ซึ่งได้เริ่มในการวางแผนติดตั้งเพื่อพร้อมให้บริการในช่วงไตรมาสที่ 4 ของปี 2550 และ CamShin
ได้ให้บริการอินเทอร์เน็ตความเร็วสูงผ่านดาวเทียมไอพีสตาร์
หลังจากที่สถานีควบคุมเครือข่ายไอพีสตาร์ในประเทศกัมพูชาพร้อมเปิดให้บริการในปี 2550

การตลาด

CamShin มุ่งเน้นการขยายโครงข่ายเพื่อขยายพื้นที่ให้บริการครอบคลุมทุกจังหวัดทั่วประเทศ
และมุ่งเน้นการให้ บริการที่มีคุณภาพโดยมีการจัดตั้งหน่วยงานบริการลูกค้า (Customer Service
and Call Center)
พร้อมกับได้ขยายสำนักงานให้บริการออกไปยังต่างจังหวัดเพื่ออำนวยความสะดวกแก่ลูกค้าในการใช้สินค้าและบริการของบริษัท
และเนื่องจากการแข่งขันที่สูงขึ้นในปัจจุบัน นอกจากการพัฒนาผลิตภัณฑ์และบริการแล้ว CamShin
มีรายการส่งเสริมการขายเป็นระยะๆ
ทั้งแก่ผู้ใช้บริการและผู้แทนจำหน่ายในต่างจังหวัดเพื่อกระตุ้นยอดขาย

ปี 2550 CamShin ได้เริ่มทำการตลาดในต่างจังหวัดอย่างเข้มแข็งมากขึ้น
โดยได้ทำการปรับปรุงศูนย์บริการทั้ง 4 แห่งที่ต่างจังหวัด และในปี 2551
มีแผนในการสร้างศูนย์บริการหลักที่เมืองหลวงให้เด่นชัดและสะดวกกับลูกค้า

3.3.1.3 ลักษณะของลูกค้าและความสัมพันธ์กับลูกค้า

ลูกค้าของ CamShin ประกอบด้วย กลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆ ของรัฐโดยลูกค้าส่วนใหญ่เป็นรายย่อย

3.3.1.4 สิทธิและข้อจำกัดในการประกอบธุรกิจ

CamShin ได้รับสัมปทานจากรัฐบาลกัมพูชาโดยกระทรวงไปรษณีย์และโทรคมนาคมภายใต้สัญญา วันที่
4 มีนาคม 2536 และสัญญาฉบับแก้ไขฉบับวันที่ 4 มีนาคม 2540 เป็นระยะเวลา 35 ปี
เมื่อครบอายุสัมปทานในปี พ.ศ. 2571 บริษัท กัมพูชา ชินวัตร จำกัด
จะต้องโอนทรัพย์สินทั้งหมดให้แก่รัฐบาลกัมพูชาและภายใต้สัญญาสัมปทานนี้ CamShin
จะต้องนำส่งรายได้ตลอดอายุระยะเวลาสัมปทาน ต่อมาในเดือนกรกฎาคม 2547
รัฐบาลกัมพูชาได้ปรับลดอัตราผลประโยชน์ตอบแทนรายปี โดยตั้งแต่วันที่ 22 กรกฎาคม 2547 –
2549 มีอัตราผลประโยชน์ตอบแทนที่ร้อยละ 7 ของรายได้ก่อนหักค่าใช้จ่าย จากเดิม ร้อยละ 11
และตั้งแต่ปี 2550 เป็นต้นไป จะอยู่ในอัตราร้อยละ 10 (เดิมอัตราร้อยละ 13 ในปี 2550-2554
และร้อยละ 16 ตั้งแต่ปี 2555 เป็นต้นไป) (สรุปรายละเอียดของสัญญาสัมปทานตามเอกสารแนบ
4)

3.3.2 บริษัท ลาว เทเลคอมมิวนิเคชั่นส์ จำกัด (“LTC”)

3.3.2.1 ลักษณะผลิตภัณฑ์หรือบริการ

1) ลักษณะบริการ

LTC ได้รับสิทธิในการบริการด้านโทรคมนาคมในประเทศสาธารณรัฐประชาธิปไตยประชาชนลาว
เพื่อดำเนินกิจการโทรคมนาคม ซึ่งมีรายละเอียดดังนี้

-   โทรศัพท์เคลื่อนที่ (Digital Phone Service (GSM 900/1800))

-   โทรศัพท์โครงข่ายพื้นฐาน (Public Switched Telephone Network (PSTN))

-   บริการโทรศัพท์พื้นฐานไร้สายระบบ CDMA-450

-   โทรศัพท์สาธารณะ (Public Phone)

-   บริการอินเทอร์เน็ต (Broadband internet, Dial-up, ADSL and Prepaid
    Internet) และบริการวงจรเช่า (Leased Line service)

-   บริการโทรข้ามแดนอัตโนมัติ (International Roaming Service)

-   บริการโทรศัพท์ต่างประเทศแบบ VOIP

-   บริการเสริม (Value-added service) สำหรับโทรศัพท์เคลื่อนที่

    2) ลักษณะรายได้ของ LTC สามารถจำแนกได้ ดังนี้

-   ค่าบริการโทรศัพท์ภายในประเทศและต่างประเทศ

-   ค่าเช่าบริการเลขหมายต่อเดือน

-   ค่าขายเครื่องรับโทรศัพท์พื้นฐานไร้สายระบบ CDMA-450 และซิมการ์ด

-   ค่าบริการรายเดือนอินเทอร์เน็ต, ค่าบริการวงจรเช่า และบัตรอินเทอร์เน็ตแบบ Prepaid

-   ค่าบริการโทรข้ามแดนอัตโนมัติ (IR) และค่าส่วนแบ่งต่างประเทศ (ISC)

-   ค่าบริการสำหรับบริการเสริม (Value-added service)

3.3.2.2 การตลาดและการแข่งขัน

ภาวะอุตสาหกรรมและการแข่งขัน

สิทธิคุ้มครองการลงทุนโดยสามารถให้บริการโดยไม่มีคู่แข่งขันของ LTC หมดลงในปี 2544
ซึ่งปัจจุบันประเทศสาธารณรัฐประชาธิปไตยประชาชนลาวมีผู้ให้บริการโทรศัพท์พื้นฐาน 3 รายคือ
LTC ETL และ LAT และมีผู้ให้บริการโทรศัพท์เคลื่อนที่ 4 รายคือ LTC, ETL, LAT และ
Millicom โดย LTC ยังคงมีส่วนแบ่งการตลาดเป็นอันดับ 1 ETL เป็นอันดับ 2 และ Millicom
เป็นอันดับ 3 โดยที่ ETL และ LAT เป็นหน่วยงานของรัฐบาล ส่วน Millicom เป็นบริษัทเอกชน
ส่วนบริการอินเทอร์เน็ตมีผู้ให้บริการหลักอยู่ด้วยกัน 5 ราย ได้แก่ LTC, ETL, Planet Online,
Lanexang Internet และ Sky telecom ซื่ง LTC มีส่วนแบ่งตลาดมากกว่าร้อยละ 50

ระบบโทรคมนาคมในประเทศสาธารณรัฐประชาธิปไตยประชาชนลาวได้มีการพัฒนาอย่างมากในช่วงปีที่ผ่านมา
ซึ่งเทคโนโลยีที่ได้นำเข้ามาใช้เป็นเทคโนโลยีที่ทันสมัยตามแนวโน้มของการพัฒนาเทคโนโลยีทางด้านโทรคมนาคมของตลาดโลก
ทาง LTC ได้มีการใช้เทคโนโลยีที่ทันสมัยและมีคุณภาพเพื่อให้บริการแก่ผู้บริโภค
โดยเฉพาะการนำเอาระบบ IPSTAR TRUNKING มาใช้กับโทรศัพท์ GSM 900
ในพื้นที่ทุรกันดารเป็นประเทศแรกของโลก นอกจากนี้ LTC
จะเริ่มให้บริการโทรศัพท์เคลื่อนที่ในระบบ 3G ในไตรมาส 2 ของปี 2551

ในปัจจุบัน ประเทศสาธารณรัฐประชาธิปไตยประชาชนลาวมีจำนวนผู้ใช้บริการโทรศัพท์ประมาณ 1.1
ล้านคน โดยในปี 2550 มีอัตราการเติบโตของจำนวนผู้ใช้โทรศัพท์ประมาณร้อยละ 24 อีกทั้ง
ตลาดโทรศัพท์มือถือในประเทศสาธารณรัฐประชาธิปไตยประชาชนลาวมีการขยายตัวอย่างมาก
โดยเฉพาะบริษัทผู้จำหน่ายเครื่องโทรศัพท์รายใหญ่มีการแข่งขันกันอย่างมาก
โดยนำเครื่องที่มีรูปแบบหลากหลาย
และเทคโนโลยีที่ทันสมัยเข้ามาจำหน่ายและเป็นที่นิยมของผู้บริโภคเป็นอย่างมาก
ประกอบกับกิจกรรมส่งเสริมการขายของผู้ให้บริการด้านโทรศัพท์เคลื่อนที่แต่ละรายที่ออกมาหลากหลายรูปแบบและต่อเนื่อง
เป็นส่วนกระตุ้นให้จำนวนผู้บริโภคเพิ่มขึ้นอย่างมาก โดยมากกว่าร้อยละ 99
ของลูกค้าโทรศัพท์เคลื่อนที่ทั้งหมดเป็นลูกค้าในระบบ Prepaid

การตลาด

LTC ได้เตรียมการเพื่อรองรับการแข่งขันที่จะเกิดขึ้นในอนาคต
โดยมุ่งเน้นการขยายโครงข่ายอย่างเหมาะสมเพื่อขยายพื้นที่และโครงข่ายให้บริการให้ครอบคลุมทั่วประเทศ
และมุ่งเน้นการให้บริการที่มีคุณภาพโดยได้มีการนำระบบ CRM และ PRM
เข้ามาบริหารจัดการโดยได้มีการจัดตั้งหน่วยงานบริการลูกค้า (Customer Service and Call
Center) เพื่ออำนวยความสะดวกแก่ลูกค้าและตัวแทนจำหน่าย ในการใช้บริการของ LTC
นอกจากนั้น LTC ยังมีกิจกรรมและรายการส่งเสริมการขายอย่างต่อเนื่องเป็นระยะแก่ผู้ใช้บริการ

เพื่อให้ได้การบริการและเครือข่ายที่มีคุณภาพเป็นไปตามมาตรฐานสากล
อีกทั้งสร้างความพึงพอใจและประทับใจต่อผู้ใช้บริการ ทาง LTC ได้รับใบรับรอง ISO 9001-2000
ในด้านการบริการลูกค้าโทรศัพท์เคลื่อนที่ พร้อมกันนั้นได้ดำเนินโครงการ RES-Q Program
(Revenue-Expense-Subscriber-Quality of Network)
ซึ่งเป็นเครื่องมือที่ช่วยเสริมสร้างการทำงานที่มีประสิทธิภาพในทั้งเชิงรุกและเชิงรับทั่วทั้งองค์กร

ด้านสังคม

LTC ได้นำระบบ CSR (Corporate Social Responsibility)
เข้ามาบริหารจัดการในองค์กร ซึ่งเป็นโครงการช่วยเหลือและรับผิดชอบต่อสังคม
โดยมีส่วนร่วมในการพัฒนาเศรษฐกิจ ชุมชนท้องถิ่น และสังคมในวงกว้าง เช่น อุปกรณ์โรงพยาบาล
การสร้างโรงเรียน ส่งเสริมนักเรียนที่เรียนเก่ง เยาวชนที่มีความสามารถ
ช่วยเหลือผู้ประสบภัยธรรมชาติ และให้การสนับสนุนและมีส่วนร่วมในการจัดงานประชุมต่างๆ
ของภาครัฐ เช่น การประชุม Francophony และการประชุม ITU เป็นต้น

LTC
ได้รับเหรียญเกียรติคุณระดับสูงจากรัฐบาลลาวในฐานะบริษัทดีเด่นในการบริหารงานสามปีติดต่อกัน
และรางวัลช้างทองคำบริษัทดีเด่นประจำปีจากสภาการค้า สปป.ลาว

3.3.2.3 ลักษณะของลูกค้าและความสัมพันธ์กับลูกค้า

ลูกค้าของ LTC ประกอบไปด้วยกลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆของรัฐ โดยลูกค้าส่วนใหญ่เป็นรายย่อย ทาง LTC
ได้มีการสร้างความสัมพันธ์กับลูกค้าตามระบบ Customer and Partner Relation
Management อย่างต่อเนื่อง

3.3.2.4 สิทธิและข้อจำกัดในการประกอบธุรกิจ

LTC เป็นกิจการร่วมค้าได้รับสิทธิในการบริการด้านโทรคมนาคมใน สปป.ลาว เป็นระยะเวลา 25
ปี ตั้งแต่ปี 2539 ถึง ปี 2564 เมื่อครบกำหนด 25 ปี ตามสัญญาร่วมทุน บริษัทฯ
ต้องโอนหุ้นส่วนของบริษัทฯ ในกิจการร่วมค้าให้แก่รัฐบาลของลาวโดยไม่คิดค่าตอบแทนใดๆ LTC
ได้ประกาศจ่ายเงินปันผลให้แก่ผู้ถือหุ้นสำหรับผลประกอบการปี 2550 จำนวน 12
ล้านดอลลาร์สหรัฐฯ ซึ่งเพิ่มจากปีก่อนร้อยละ 50 โดยในตลอดระยะเวลา 11 ปีที่ผ่านมา รวมทั้งปีนี้
LTC ได้จ่ายเงินปันผลให้กับผู้ถือหุ้นทั้งหมดเท่ากับ 44 ล้านดอลลาร์สหรัฐฯ

3.4 บริการธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2550 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.4.1 บริษัท เทเลอินโฟ มีเดีย จํากัด (“TMC”)

บริษัทเทเลอินโฟ มีเดีย
ดำเนินธุรกิจบริการสื่อธุรกรรมเพื่อการซื้อขายผ่านสมุดรายนามผู้ใช้โทรศัพท์หน้าเหลืองและสมุดรายนามในรูปแบบอื่นๆ
นอกจากนี้ ยังให้บริการข้อมูลรายชื่อผู้ใช้โทรศัพท์ รวมทั้งบริการข้อมูลทั่วไป ทั้งสาระบันเทิง
ผ่านการใช้โทรศัพท์ในการสอบถามข้อมูล

3.4.1.1 ลักษณะผลิตภัณฑ์หรือบริการ

ปจจุบัน TMC มีธุรกิจหลักคือ ธุรกิจสมุดโทรศัพทฉบับธุรกิจชื่อ ไทยแลนด์ เยลโล่เพจเจส
ซึ่งเป็นแหล่งรวมข้อมูลสินค้าบริการกว่า 3,000 หมวดธุรกิจ ครอบคลุมกว่า 600,000 ร้านค้า
มากที่สุดในประเทศไทยซึ่งผู้บริโภคสามารถเลือกเข้าถึงได้ตามความสะดวกและความคุ้นเคยถึง 3
ช่องทาง คือ พลิกสมุดหน้าเหลือง ไทยแลนด์ เยลโล่เพจเจส หรือ โทร คอลเซ็นเตอร์ 1188
ไทยแลนด์ เยลโล่เพจเจส หรือ คลิกสมุดหน้าเหลืองออนไลน์ www.yellowpages.co.th โดย
TMC มีรายไดจากการใหบริการโฆษณาในสมุดหนาเหลืองของบริษัทและหางรานตางๆ
โดยเฉพาะผู้ประกอบการขนาดกลางและขนาดเล็ก หรือ SME นอกจากนี้ TMC
ยังมีรายไดจากการใหบริการโฆษณาในสมุดรายนามผูใชโทรศัพทเฉพาะธุรกิจ (Special
Directories) เชน กลุมธุรกิจสงออก คูมือซื้อขายอุตสาหกรรมอาหารและเครื่องดื่ม
และคูมือทองเที่ยวไทย เปนตน

นอกจากนี้ยังมีธุรกิจอื่นๆ ที่ใหบริการไดแก่

-   การให้บริการข้อมูลทางเสียง “2Get” 1900 222 XXX
    ซึ่งเป็นบริการข้อมูลและความบันเทิงที่ทันต่อเหตุการณ์ อาทิ พยากรณ์ดวงชะตา
    จัดอันดับหนังและเพลงฮิต เป็นต้น

-   การให้บริการการตลาดแบบเจาะจง (Precision Marketing)

-   Outsource Call Center ซึ่งจะช่วยเพิ่มช่องทางการขาย และเสริมสร้างบริการให้ดียิ่งขึ้น

-   Museum Audio Guide เป็นบริการระบบ Interactive Voice Record
    ในการจัดทำคำบรรยายข้อมูลในพิพิทธภัณฑ์

3.4.1.2 การตลาดและการแข่งขัน

สำหรับตลาดที่มีการแข่งขันสูงในปัจจุบัน
สื่อโฆษณาที่สามารถให้ผลตอบแทนต่อหน่วยลงทุนเท่านั้นที่จะสามารถได้รับความนิยม
โดยสื่อสมุดหน้าเหลืองเป็นสื่อธุรกรรมที่ช่วยให้เกิดการซื้อขายได้อย่างมีประสิทธิภาพ
จึงเป็นสื่อโฆษณาที่สามารถตอบสนองความต้องการของลูกค้าได้อย่างคุ้มค่า

3.4.1.3 สิทธิและข้อจำกัดในการประกอบธุรกิจ

1)  สิทธิภายใต้สัญญาสัมปทาน

  TMC เคยเป็นผู้ได้รับสัมปทานจาก ทศท. เป็นเวลา 10 ปี (ตั้งแต่ฉบับประจำปี 2539
  ถึงฉบับประจำปี 2548) ในการจัดพิมพ์สมุดรายนามผู้ใช้โทรศัพท์ในเขตนครหลวง เขตภูมิภาค
  และผู้ใช้โทรศัพท์เคลื่อนที่ และแจกจ่ายให้แก่ผู้ใช้โทรศัพท์และจัดพิมพ์ Yellow Pages
  และขายโฆษณาบน Yellow Pages

2.  บริษัท วัฏฏะ คลาสสิฟายด์ส จำกัด (“วัฏฏะ”)

วัฏฏะให้บริการรับจ้างลงโฆษณาย่อยหรือคลาสสิฟายด์สในสื่อสิ่งพิมพ์ต่างๆ
ของวัฏฏะให้กับลูกค้าทั้งในและต่างประเทศ รวมถึงการผลิตและจำหน่ายสิ่งพิมพ์ เช่น
หนังสือพิมพ์รายวันและรายสัปดาห์ นิตยสาร หนังสือพ็อคเก็ตบุ๊คและอื่นๆ ภายใต้สื่อสิ่งพิมพ์ของวัฏฏะ

3.4.2.1 ลักษณะผลิตภัณฑ์หรือบริการ

ผลิตภัณฑ์และบริการต่างๆ ของวัฏฏะ แบ่งออกเป็น 2 ธุรกิจหลัก คือ

-   บริการรับจ้างลงโฆษณาย่อยหรือคลาสสิฟายด์สในสื่อสิ่มพิมพ์ต่างๆ ของวัฏฏะ
    โดยผ่านทีมงานขายทั้งการขายตรงและการขายทางโทรศัพท์
    ให้กับลูกค้าทั้งในประเทศและต่างประเทศทั้งที่เป็นนิติบุคคลและบุคคลธรรมดา

-   บริการผลิตและจำหน่ายสิ่งพิมพ์ต่างๆ อันได้แก่ หนังสือพิมพ์
    นิตยสารรายสัปดาห์/รายเดือน/รายสองเดือน/รายปี หนังสือพ๊อคเก็ตบุ๊ค และหนังสืออื่นๆ

3.4.2.2 การตลาดและการแข่งขัน

วัฏฏะมุ่งเน้นการลงโฆษณาให้กับแหล่งข้อมูลที่ถูกต้องและเชื่อถือได้ และทันเหตุการณ์
รวมถึงการพัฒนาการให้บริการรูปแบบใหม่ๆ และเข้าถึงความต้องการของลูกค้าได้ตลอดเวลา
และสำหรับปี 2551 อุตสาหกรรมการพิมพ์โดยรวมมีแนวโน้มของการเจริญเติบโตประมาณร้อยละ 12
ซึ่งเพิ่มขึ้นจากปีก่อนที่เติบโตร้อยละ 10

3.4.2.3 สิทธิและข้อจำกัดในการประกอบธุรกิจ

ไม่มี

[1] ใบอนุญาตแบบที่หนึ่ง หมายถึง
ผู้ให้บริการอินเทอร์เน็ตประเภทที่ไม่มีโครงข่ายโทรคมนาคมเป็นของตนเอง เช่น
บริการอินเทอร์เน็ต (Internet Service) และบริการอื่นใดที่คณะกรรมการเห็นสมควร

[2] ใบอนุญาตแบบที่สอง
คือการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตที่ผู้ให้บริการต้องมีโครงข่ายโทรคมนาคมเป็นของตัวเอง

[3] ใบอนุญาตแบบที่สาม หมายถึง
ผู้ให้บริการอินเทอร์เน็ตประเภทที่มีโครงข่ายโทรคมนาคมเป็นของตนเอง
เพื่อให้บริการโครงข่ายโทรคมนาคมทั้งทางสายและไร้สาย